Ini Antara Aksesori Unik Yang Supreme Akan Keluarkan Untuk Musim Terbaru

Untuk koleksi musim sejuk yang akan datang, seperti biasa koleksi baju dan jaket yang bakal Supreme keluarkan pasti akan laku keras dan akan dijual kembali pada harga yang lebih tinggi oleh resellers.

Yang paling menarik perhatian untuk koleksi Supreme musim ini adalah aksesorinya. Kalau musim lalu mereka keluarkan Supreme Coleman Minibike, kali ini aksesorinya tak kurang hebatnya. Antaranya chopstick, kerusi, shaver, speaker, boxing robe, powerbank, penyodok salji, rantai, pelampung, glove dan banyak lagi.

Paling menarik aksesori musim ini adalah Supreme X Fender Stratocaster. Gitar berwarna putih dengan logo Supreme ini memang minimalis dan pastinya akan menjadi rebutan pemain gitar, siap dengan guitar case lagi Supreme hasilkan. Yang saya nampak, John Mayer antara artis yang mungkin akan pakai gitar ini. Koleksi ini akan bermula 17 Ogos di butik Supreme di New York, LA dan Eropah. Jepun pula pada 19 dan online pada 24 Ogos. Jadi kalau anda berminat dengan mana-mana produk Supreme untuk musim terbaru ini, boleh standby depan computer pada 24 Ogos.


Supreme Italia Buka Pula Butik ‘Flagship’ Di Shanghai, China

Jenama ciplak kepada Supreme New York, Supreme Italia di China sudah pun dibuka sejak Mac yang lalu. Tetapi, awal bulan ini, sebuah lagi cawangan Supreme Italia telah dibuka di Shanghai, China.

Butik terbaru Supreme Italia ini merupakan butik flagship pertama Supreme Italia di China. Yang pasti setiap produk di dalam butik ini adalah tiruan dan tidak mempunyai kaitan langsung dengan Supreme New York.

Rekaan ikonik Supreme seperti baju t-shirt ‘Box Logo’ dan bagasi Rimowa x Supreme dapat dilihat memenuhi butik ini. Lebih menarik, butik ini turut mempunyai tempat untuk bermain skateboard sama seperti seperti konsep butik Supreme di tahun 90an dahulu.

Butik tiruan Supreme ini pastinya mengelirukan pengguna di China yang mungkin tidak tahu sangat tentang jenama Supreme. Asalkan ianya Supreme mereka akan beli. Pengasas jenama Supreme, James Jebbia pasti akan pening kepala kerana Supreme Italia dikhabarkan akan membuka lagi 70 cawangan terbaru di seluruh dunia di masa akan datang.

Peguam Supreme akan bekerjasama dengan penguatkuasa undang-undang tempatan di China untuk menguatkuasakan hak cap dagangnya di sana tetapi kes ini pastinya akan mengambil masa yang lama.

Setakat ini, cuma Range Rover yang berjaya menang kes ciplak mereka di China. Jadi, ianya tidak mustahil untuk menang kes anda di China. Cuma ianya bukan mudah.


Supreme Palsu Sahkan Pengumuman Kolaborasi Bersama Samsung

Awal minggu lalu kecoh dunia streetwear dan industri telefon pintar apabila dua jenama besar iaitu Supreme dan Samsung telah mengumumkan kolaborasi sempena pelancaran Samsung Galaxy A8 di China.

Kolaborasi ini walaubagaimanapun lebih mengejutkan ramai apabila Samsung secara sengaja telah memilih Supreme Italia yang merupakan jenama Supreme yang palsu dan bukannya Supreme NYC.

Sekiranya sebelum ini pihak Samsung mengumumkan kerjasama yang dibuat oleh Supreme Italia adalah bertujuan bagi mensasarkan kepada pasaran China yang lebih cenderung mendapatkan Supreme Italia berbanding Supreme NYC, pada kali ini Supreme Italia turut mengeluarkan kenyataan rasmi.

Menerusi kenyataan yang dikeluarkan Supreme Italia turut mengesahkan kerjasama bersama Samsung serta mengharapkan kerjasama yang dibuat ini bakal bertahan dalam jangka masa yang panjang. Difahamkan pihak Supreme Italia sedang dalam proses dalam melancarkan butik Supreme Italia dengan ketinggian tujuh tingkat di China.


Supreme Italia Upah Pelakon Untuk Nampak ‘Legit’ Di China

Supreme melalui peguam mereka mengeluarkan kenyataan rasmi bahawa butik Supreme Italia yang akan dibuka di China adalah palsu dan bukan salah satu butik rasmi mereka.

Butik berkenaan masih belum dibuka secara rasmi tetapi pengurusan Supreme Italia telah menjemput beberapa bloggers untuk membuat liputan terhadap butik berkenaan yang akan dibuka. Lebih menyedihkan, mereka turut mengupah ‘pelakon’ untuk menjadi pelanggan mereka sewaktu majlis berkenaan.

Terdapat rakaman di dalam butik Supreme Italia Shanghai yang menunjukkan kedai organisasi palsu tersebut yang terletak berhampiran beberapa jenama antarabangsa termasuk Nike, adidas dan Uniqlo di lokasi membeli belah popular Huai Hai Zong Lu dengan rakaman video orang yang sedang beratur di luar.

Setakat ini, Supreme Italia tidak mempunyai hak untuk beroperasi di Itali disebabkan oleh Perintah Kehakiman 2017 yang melarang sebarang pengiklanan, pengilangan atau penjualan produk dengan tanda dagangan Supreme, Supreme Itali atau Supreme Spain.

Isn’t this a tremendous joke? Supreme Italy??? Not fake?

A post shared by  Let’s Watch A Sunset Together (@hiraethman) on Mar 7, 2019 at 7:58am PST

Peguam Supreme akan bekerjasama dengan penguatkuasa undang-undang tempatan di China untuk menguatkuasakan hak cap dagangnya di China. Buat masa ini, Supreme Italia Shanghai tetap akan beroperasi tidak lama lagi. Jadi anda yang ke Shanghai, jangan tertipu dengan butik palsu ini walaupun ianya setinggi 3 tingkat.


Supreme Kalah Kes Mahkamah Isu Barangan ‘Fake’ Di Itali

Nampaknya ianya bukan berita yang baik buat jenama Supreme. Sebuah syarikat telah mendaftarkan diri sebagai Supreme Italia dan Supreme Spain boleh terus beroperasi dan menjual barangan mereka seperti biasa.

Ianya satu kerugian yang besar kepada Supreme kerana sebanyak lebih 3,000 baju dan aksesori yang dirampas oleh pihak berkuasa awal tahun ini telah dikembalikan kepada pemilik asal barang rampasan ini.

Mahkamah Itali menjelaskan kekeliruan antara dua jenama ini tidak cukup untuk didakwa sebagai satu jenayah. Jadi berhati-hatilah apabila anda ke Itali atau Sepanyol kerana Supreme di sana adalah tiruan.


Supreme Lancar Koleksi Kolaborasi Bersama Lamborghini Yang ‘Mampu Milik’

Supreme sentiasa akan menghasilkan kolaborasi yang mengejutkan peminat setiap tahun. Selepas Oreo, Supreme memilih jenama kereta mewah Automobili Lamborghini untuk satu koleksi bersama yang menampilkan jacket, jersi hoki, baju t-shirt, skateboards dan coverall.

Pemilihan warna untuk koleksi ini juga meriah kerana menggunakan warna ikonik kereta Lamborghini seperti Diablo, Murciélago and Aventador. Koleksi ini juga hanya dijual secara atas talian 11 malam semalam dan seperti biasa, sold out dalam masa beberapa minit sahaja.

Supreme®/Automobili Lamborghini. 04/02/2020  Automobili Lamborghini is an Italian luxury vehicle manufacturer founded in 1963 by Ferruccio Lamborghini. Born in 1916 in northeast Italy, Lamborghini established a highly successful tractor factory after serving as a mechanic in World War II. By 1960, he’d helmed several other businesses. Lamborghini then turned his attention towards a long-held interest: luxury sports cars.   In 1966, Automobili Lamborghini introduced the Miura, which featured a rear mid-engine and rear wheel drive. Its influential design and construction set a standard for high-performance sports cars globally and established the company’s dynamic legacy. The Miura’s name, and the company’s emblem, was inspired by Ferruccio Lamborghini’s interest in Spanish bullfighting. Many iconic models that have followed the Miura over nearly 60 years – including the Diablo, Murciélago, Aventador, Huracán and Urus – allude to bullfighting history. Automobili Lamborghini continues to set new benchmarks in innovation and performance.    Supreme has worked with Automobili Lamborghini on a new collection for Spring 2020. The collection consists of a Hooded Work Jacket, S/S Shirt, Hockey Jersey, Coverall, T-Shirt, Skateboard and Beanie.  Available online only April 2nd.   Available in Japan stores and online April 4th.  As our stores in the US, UK and France are temporarily closed to prevent the spread of COVID-19, shipping fees will be waived on all orders over $150.

A post shared by  Supreme (@supremenewyork) on Mar 31, 2020 at 3:30am PDT

A post shared by  Supreme (@supremenewyork) on Mar 31, 2020 at 5:00am PDT

Semua butik Supreme di Amerika Syarikat dan Eropah ditutup kerana COVID-19 tetapi sekiranya anda berminat untuk mendapatkan koleksi Supreme x Automobili Lamborghini ini, masih tidak terlambat kerana ia masih akan dijual di butik fizikal Supreme di Jepun Sabtu ini.

Buat anda yang tidak tahu, Supreme melancarkan koleksi baharunya setiap hari Khamis di seluruh dunia dan khas di Jepun, setiap hari Sabtu. Jika anda tidak mampu memiliki kereta Lamborghini, dapat koleksi ini pun sudah memadai.

Lamborghini baru-baru ini mengumumkan kilang kereta mereka turut akan menghasilkan topeng muka bagi membantu menangani masalah kekurangan topeng muka di Itali. Baca lagi pada pautan di bawah.

Lamborghini Hasilkan ‘Face Mask’ Untuk Tangani COVID-19 Di Itali

Mengapa Barangan Supreme Sangat Mahal Dan Sentiasa ‘Sold Out’

8 Tip Untuk Membeli Barangan Laku Keras ‘Supreme’ Di Negara Jepun


Pandang Pertama Kolaborasi Supreme x Nike Air Force 1 Mid

Akhirnya gambar rasmi kasut hasil kerjasama Supreme X Nike Air Force 1 Mid telah muncul. Terdapat beberapa penambahan dilakukan oleh Supreme untuk edisi Air Force kali ini. Antara penambahan dilakukan oleh Supreme dan Nike ialah mengamit kenangan era tahun 2000 dengan logo NBA yang dapat dilihat pada jaket hingga ke seluar jeans.

Logo pasukan mewakili Persidangan Timur liga meliputi kasut yang kanan, manakala pasukan Persidangan barat muncul di sebelah kiri. Logo Supreme akan diletakkan pada bahagian sisi, pergelangan kaki, dan di tapak kasut.

Kasut ini akan mula dijual pada musim bunga ini dengan harga $165 (~RM 646.55) jika anda berminat dengan kasut ini, anda boleh meyimpan wang bermula hari ini.


Supreme Secara Mengejut Hasilkan Baju Box Logo Khas Untuk Perangi COVID-19

Semalam Supreme secara mengejut mengumumkan akan menghasilkan satu rekaan baju Box Logo edisi khas untuk membantu Amerika Syarikat memerangi COVID-19.

Supreme Relief Box Logo T-Shirt ini akan mempamerkan karya artis legenda Takashi Murakami menghiasi Box Logo berkenaan. Ini bukan kali pertama Supreme menghasilkan baju khas untuk good cause. Ketika tsunami melanda Jepun pada tahun 2011, Supreme turut menghasilkan Japan Relief Box Logo T-Shirt khas untuk bencana yang melanda.

COVID-19 Relief Box Logo Tee. 04/24/2020  Supreme will release a benefit Box Logo Tee to support youth and families facing homelessness during the COVID-19 pandemic. The Box Logo Tee features original artwork by Takashi Murakami.  100% of proceeds will go to HELP USA. For more information visit www.helpusa.org/.   Available online only in the US and Canada on Friday, April 24th.  COVID-19 Relief Box Logo Tee – $60

A post shared by  Supreme (@supremenewyork) on Apr 21, 2020 at 7:00am PDT

100 peratus keuntungan daripada penjualan Supreme Relief Box Logo T-Shirt ini akan didermakan buat HELP USA. Baju ini cuma akan dijual secara atas talian untuk penduduk di Amerika Syarikat dan Canada sahaja pada 24 April 2020 di laman rasmi Supreme New York.

Ia akan dijual pada harga USD60 (~RM263). Disebabkan ini merupakan rekaan Box Logo paling cantik pernah dihasilkan oleh Supreme, ramai collector Supreme dari seluruh dunia tidak mahu terlepas untuk memilikinya. Tidak mustahil model ini bakal dijual semula oleh reseller  pada harga ribuan dan mungkin mencecah belasan ribu ringgit.

Penyampai radio Radin dua hari lalu sanggup melelong koleksi Yeezy kesayangan beliau untuk mengutip dana bagi membantu insan yang memerlukan. Baca lagi pada pautan di bawah.

Radin Mahu Lelong Yeezy Untuk Kutip Dana Bantu ‘Frontliners’ Dan Insan Yang Memerlukan

Klasik Dan Elegan, Dapatkan Koleksi Edisi Terhad Lofarclutch Oleh Sometime by Asian Designers

Vans Umum Koleksi Global Khas Bersama Artis Dari Kuala Pilah, Kide Baharudin


Aksi Myvi ‘Overtake’ Kenderaan Lain Secara Bahaya Undang Kecaman Netizen

Sejak-sejak hari ini, semakin banyak berita kemalangan kita baca selepas kelonggaran pergerakkan yang diumumkan oleh pihak kerajaan pada beberapa minggu yang lalu.

Baru-baru ini tular satu rakaman video dashcam sebuah kereta Myvi dipandu secara berbahaya untuk memotong beberapa buah kenderaan lain di sebuah laluan dua hala.

A post shared by VOCKET Car Club (@vocketcarclub)

Pemandu Myvi tersebut dilihat memotong secara melulu beberapa buah kereta lain yang sedang berbaris memandu mengikut kelajuan yang masih lagi dalam kawalan.

Lebih mengejutkan lagi apabila Myvi tersebut hampir menyebabkan kemalangan apabila pemandu kereta tersebut masih berani memotong kenderaan lain walaupun terdapat sebuah kenderaan di laluan bertentangan terpaksa memperlahankan kenderaan dan memberikan ‘high beam‘ sebagai tanda amaran atas tindakan berbahaya tersebut.

Video tersebut telah mendapat pelbagai reaksi netizen yang mengecam tindakan berbahaya yang dilakukan oleh pemandu Myvi terbabit. Rata-rata menyifatkan tindakan pemandu tersebut tidak bertanggungjawab serta mengabaikan keselamatan diri sendiri serta pengguna jalan raya lain yang boleh menyebabkan insiden kemalangan berlaku.

Ada salah seorang pengguna Facebook turut berkongsi rakaman dashcam lain yang sempat merakam kereta Myvi tersebut memotong secara berbahaya ketika waktu itu.

Tindakan pemanduan berbahaya yang ditunjukkan oleh pemandu Myvi ini adalah salah satu punca kes kemalangan di Malaysia meningkat sejak-sejak akhir ini. Sekiranya nasib pemandu Myvi ini tidak bernasib baik semasa kejadian, sudah pasti rakaman ini menunjukkan suasana yang berbeza.

Pada minggu lalu tular satu rakaman dashcam sebuah Lamborghini gagal dikawal lalu merempuh beberapa buah kenderaan. Baca lebih lanjut melalui pautan di bawah.

Pemuda Ini Dakwa Lamborghini Terlibat Kemalangan Hanya Kereta Sewa?

Pemandu Myvi Kongsikan Keadaan Terkini Selepas Terselamat Daripada Kemalangan Ngeri


Supreme Umum Kerjasama Dengan Fox Racing

Jenama terkenal dari US, Supreme hari ini telah umumkan kolaborasi mereka terbaru terkenal dengan jenama terkenal barangan motosikal Fox Racing.

Koleksi ini terdiri daripada V2 helmet, vue goggles, proframe roost deflector vest, bomber LT globes, dan grip tangan motorsikal. Setiap barang ini didatangkan dengan tiga warna berbeza iaitu hitam/putih, biru/hijau dan merah yang merupakan warna rasmi jenama Supreme.

Fox Racing mengatakan helmet V2 dibuat secara eksklusif untuk Supreme dan ia dilengkapi dengan cangkerang fiberglass. Untuk rekaan Proframe roost deflector pula didatangkan dengan sokongan pada leher, sistem integrated buckle dan panel belakang yang boleh ditanggalkan.

Pihak Supreme belum beritahu bilakah kolabrasi akan dikeluarkan. Kepada yang berminat dengan kolabrasi untuk keluaran ini, menunggu pengumuman dari Supreme.


Supreme X Hot Wheels ‘Fleet Flyer’ Akan Mula Dijual Esok

Februari lalu, Supreme telah memperlihatkan koleksi musim Bunga/Panas 2019 dan para peminat tegar jenama ini boleh melihat apa yang bakal dilancarkan oleh Supreme setiap minggu.

Antara yang paling menarik perhatian ramai adalah kolaborasi rasmi pertama antara Supreme x Hot Wheels. Ramai yang tertanya-tanya bila ianya akan dilancarkan oleh Supreme dan menerusi laman Instagram SupremeCommunity, ianya telah disahkan model Fleet Flyer ini akan dilancarkan pada hari esok (18 April 2019) di cawangan Supreme seluruh dunia dan atas talian.

Supreme/Hot Wheels Set dropping Thursday🏎 Who is copping? Comment below🔥 - Rest of drop and retails coming soon. Check for details online on website or app. - 💻 Cop with @hypercopbot - - - #hypebeast #streetwear #supremenewyork #highsnobiety #supremeforsale #fashion #snobshots #suprememarket #supreme4sale  #hotwheelscollectors #diecastcars #toys #hotwheelscollection #hotwheelspics #toycars #diecastcollector #hotwheelsdaily #hotwheelscollector #diecastpics #diecastmodel #diecasttoys #carsofinstagram #toycar #modelcars #diecastdaily #toycarpics #lionelracing #modelcar #cars #carporn

A post shared by  SupremeCommunity (@supcommunity) on Apr 16, 2019 at 12:14am PDT

Keunikan model ini berbanding model Hot Wheels biasa adalah akan tertera plat nombor khas pada model Fleet Flyer dan BMW M3 1992 disamping penggunaan logo Hot Wheels era 90an pada packaging Supreme x Hot Wheels ini.

Harga pasarannya masih tidak diumumkan tetapi yang pasti, model ini pasti laku keras dan menjadi rebutan peminat Supreme dan juga Hot Wheels. Buat anda yang ada di Jepun, anda boleh cuba untuk beratur pada hari Sabtu nanti. Selamat berjaya.


Supreme x RIMOWA Bakal Temui Peminat Bulan Ini

Kolaborasi ini bagaikan ‘hadiah’ bagi peminat Supreme kerana selepas ini anda bolehlah melancong dengan penuh gaya sambil ditemani oleh bagasi Supreme x RIMOWA. Kolaborasi dengan syarikat pembuat bagasi premium dari Jerman itu pastinya akan menjanjikan produk tersebut tampak eksklusif dan berkualiti.

Supreme baru-baru ini memuat naik video di laman sosial Instagram mengenai bagasi tersebut menunjukkan kualiti yang mungkin tidak dapat disangkal lebih-lebih lagi pada sturuktur rekaan bagasi dan roda pada bagasi tersebut. Jika benar seperti yang digambarkan dalam video maka amat berbaloilah bagasi tersebut untuk dimiliki.

Supreme®/RIMOWA 📹 @manuelschenck. @rimowa

A post shared by  Supreme (@supremenewyork) on Apr 8, 2018 at 9:30am PDT

Menurut @supcommunity bagasi tersebut akan mula terjual pada 12 April ini. Bagi peminat dua jenama ini mungkin anda boleh mula menabung untuk dapatkan bagasi tersebut apabila dilancarkan nanti.

Supreme / RIMOWA set to drop April 12th ✈ Cop or drop? 📈 – Expected to drop with Rimowa prices. Full collection and droplist Week 8 coming soon. – 💻 Cop with @forcecop

A post shared by  SupremeCommunity (@supcommunity) on Apr 8, 2018 at 9:56am PDT


Supreme x Stern Hasilkan Mesin Pinball Edisi Terhad

Pada Februari lepas, Supreme telah mengumumkan kolabrasi mereka bersama syarikat permainan arked iaitu Stern untuk mengeluarkan mesin permainan pinball sempena koleksi keluaran musim bunga dan musim panas 2018.

Syarikat Stern merupakan satu-satunya syarikat yang wujud di dunia yang menghasilkan mesin permainan pinball. Mereka juga selalu dikenali sebagai syarikat yang selalu menghasilkan mesin pinball edisi terhad dan pop culture seperti Star Wars dan filem Marvel. Untuk kali ini Stern menampilkan logo Supreme pada logo kotak dan LED point Display.

Mesin permainan pinball edisi terhad Supreme ini akan dijual secara rasmi pada minggu ini. Harga untuk mesin ini mungkin melebihi $11000 (RM 43783.30). Ada yang berminat?

Courtesy of @maxfishbar we have a closer look at the @supremenewyork/Stern pinball machine. Music: @blaaqgold x @meftahdj

A post shared by  HYPEBEAST (@hypebeast) on May 24, 2018 at 3:42pm PDT


Supreme x The North Face Umum Koleksi ‘Snake Print’

Supreme sekali lagi kembali berkolabrasi dengan jenama terkenal untuk aktiviti lasak The North Face hanya beberapa bulan selepas pengumuman koleksi musim bunga 2018 ‘Metallic’.

Seperti rekaan Supreme x The North Face kapsul sebelum ini, keluaran edisi terhad ini bakal didatangkan dengan warna hijau dan hitam, dengan cetakan kulit ular penuh pada rekaan jaket, seluar,beg duffle,topi bucket, beg galas dan khemah The North Face’s taped-seam Stormbreak 3.

Koleksi Supreme x The North Face ‘Snake-Print’ ini bakal dijual di laman web mereka dan outlet NY, Brooklyn, LA, London dan Paris pada 7 Jun ini manakala Jepun pada 9 Jun. Supreme juga turut menyenaraikan harga untuk barangan setiap keluaran edisi terhad ini.

Taped Seam Coaches Jacket: $258 (RM 1025.16+-)
Taped Seam Pant: $188 (RM 747+-)
Flyweight Duffle Bag: $138 (RM 548.34+-)
Lightweight Day Pack: $128 (RM 508.61+-)
Reversible Crusher: $58 (RM 230.46+-)
Taped Seam Stormbreak 3 Tent: $328 (RM 1303.31+-)

A post shared by  Supreme (@supremenewyork) on Jun 4, 2018 at 3:31am PDT


Supreme x Vans Berkolaborasi Sekali Lagi Mengeluarkan Koleksi Terbaru

Nampaknya jenama Supreme dan Vans kembali bekerjasama untuk mengeluarkan keluaran istimewa mereka iaitu Vans Lampin dan Sk8-Mid. Rekaan istimewa kasut ini menawarkan kombinasi warna terang dan fabrik leather dan suede.

Untuk logo penjenamaan kerjasama ini Vans telah meletakkan logo Supreme pada bahagian tumit kasut untuk model Sk8-Mid manakala bagi model Lampin mereka telah meletakkan di bahagian lidah kasut ini.

Kasut kolaborasi Supreme x Vans sudah mula dijual secara rasmi di stor London dan Paris bermula hari ini manakala untuk jualan atas talian dan pasaran negara Jepun dijual pada 21 Jun dan 23 Jun ini. Kepada yang berminat anda boleh mendapatkannya pada tarikh tersebut.


Hampir Melahirkan Anak, Bagaimana Surah Al-Kahfi Seakan-Akan Bercerita Dengan Saya

“Barangsiapa membaca surah Al-Kahfi pada hari Jumaat, maka ALLAH terangi ia dengan cahaya di antara dua Jumaat.”

(HR Al-Hakim dan Baihaqi, disahihkan oleh al-Albani).

Al-Quran itu hidup. Surah Al-Kahfi terutamanya, memberi kesan yang mendalam kepada diri saya.

Tidak dapat dinafikan, Surah Al-Kahfi banyak kelebihannya jika diamalkan setiap hari.

10 ayat pertama dan terakhir dan mengaji keseluruhan surah setiap hari Jumaat.

Ia surah yang dapat melindungi manusia yang lemah daripada fitnah Dajjal, di akhir zaman.

Jika ditekuni maksud surah ini, ia penuh dengan pengajaran tentang kehidupan manusia dan kuasa Illahi.

Bacalah dengan mata hati, insyaAllah pasti terkesan di hati.

Saya mula terdetik mahu mengenali surah ini dengan lebih dekat apabila pusat mengaji berhampiran rumah menjadi viral pada salah satu malam Jumaat.

Ia berlaku apabila beberapa ayat Al-Kahfi dari al-Quran yang anak-anak mengaji sedang baca hilang secara tiba-tiba.

Mengapa Surah Al-Kahfi yang hilang bukan surah yang lain?

Hanya Allah yang tahu rahsia disebaliknya.

Sejak itu, saya mula membiasakan surah itu dipasang menjadi halwa telinga dan keluarga.

Umrah pertama saya di Tanah Suci pada Mac, tahun 2015 merupakan detik pertama saya menjadi pengamal Al-Kahfi setiap hari Jumaat.

Alhamdulillah, saya diberi rezeki untuk membaca setiap Jumaat.

Sungguhpun saya seorang wanita, Allah mengizinkan untuk saya bebas hadas besar setiap bulan kerana menyusukan anak sepenuhnya sejak awal perkahwinan.

Pada tahun pertama, saya hanya tertinggal membaca 2 kali sahaja. Saya benar-benar terlupa ia hari Jumaat ketika itu. Mungkin juga kerana Allah tidak mahu ada rasa riak dan ujub di dada.

Setelah mengamalkan surah itu hampir setahun setengah, saya menghampiri saat-saat untuk melahirkan anak saya yang ke-5.

Due date kelahiran itu sekadar tarikh. Tarikh kelahiran sebenar bayi terletak di Luth Mahfuz sana.

Namun, Al-Kahfi seakan-akan bercerita dengan saya.

Jumaat yang lepas, ketika membaca surah itu sebagai rutin mingguan, ada suatu rasa sebak yang kuat di dada.

Surah yang panjang itu terasa pendek. Ayat yang terakhir seperti tidak mahu saya baca untuk dihabiskan.

Suatu perasaan seperti saya tidak akan bertemu dengan surah itu untuk minggu-minggu yang akan datang.

Selepas membaca surah itu, saya termenung panjang. Sayu, sedih.

MasyaAllah, Tabarakallah. Benar seperti apa yang dijangka!

Al-Kahfi itu benar-benar memberi tanda kepada saya. Saya selamat melahirkan puteri ke-5 pada hari Khamis, jam 2:30 pagi seminggu selepas itu.

Saya tidak sempat untuk bertemu Al-Kahfi untuk Jumaat minggu itu.

Mudah-mudahan ia cuti yang seketika sahaja. Saya sudah mula merindui Al-Kahfi hari ini.

Mendengar atau membaca maksud ternyata tidak sama dengan mengaji dalam Bahasa Syurga yang diwahyukan istimewa untuk umat akhir zaman.

Saya bukanlah insan istimewa, membaca juga tidak pernah tahu maksud yang ada.

Saya cuma belajar untuk istiqamah melakukan sedikit amalan kecil setiap hari.

Walaupun, mata kasar tidak nampak hasil yang Allah cuba beri, percayalah janji Allah sentiasa pasti.

Adalah tu saham untuk kita di hujung hari. Jika bukan pada kita, pada ahli keluarga yang tercinta.

Ia pelaburan yang sentiasa manis, baik di dunia mahu akhirat nanti.

Berdamailah dengan Al-Quran, bacalah selagi hayat masih ada, lisan masih fasih untuk membaca.

Kedamaian yang dibawa tiada gantinya. Ia kelebihan anugerah Illahi.

“Barangsiapa membaca surah al-Kahfi pada hari Jumaat, nescaya dirinya terpelihara hingga lapan hari, daripada segala fitnah yang melanda, dan jika keluar Dajjal sekalipun, dia akan terpelihara daripadanya.”

(Al-Dhurr al-Manthur oleh al-Suyuti 5:355)

Artikel ini disumbangkan dan pertama kali diterbitkan oleh Celik Al-Quran.


Surat Albert Einstein Kepada Zionis Setelah Kejadian Pembunuhan Orang Arab Di Deir Yassin

Salah satu cara fikir terbaik dalam sejarah adalah apabila seorang ahli fizik yang hebat dan berketurunan Yahudi, Albert Einstein mengkritik pembinaan negara Israel oleh pengganas Zionis dan menyebutnya sebagai kemungkinan malapetaka yang bakal menimpa orang Yahudi di masa hadapan.

Kebanyakan kumpulan Yahudi yang percaya kepada pegangan agama Yahudi Ortodoks juga menyuarakan rasa yang sama dengan pembinaan negara haram Israel dan menganggap Zionisme sebagai anti-semitisme.

Pada 9 April 1948, sebulan sebelum Israel mengisytiharkan kemerdekaan setelah pembunuhan orang Arab di Deir Yassin oleh pengganas Stern Gang atau Lohamei Herut Yisrael (LEHI) yang berjuang untuk kebebasan Israel.

On April 10, 1948, in response to the requests made by the Zionists to have Einstein's support, Albert Einstein sent a letter to Shepard Rifkin, the US Zionist leader. This was posted a day after the world came to know of the horrors of the Deir Yassin massacre pic.twitter.com/qGCneOnEcE

— Rana Safvi رعنا राना (@iamrana) June 9, 2018

Shepard Rifkin, ketua Zionis di Amerika Syarikat yang berpusat di New York telah menulis surat kepada Einstein dengan harapan gerakannya akan memperoleh sokongan daripada kumpulan bijak pandai.

Namun, apa yang Shepard Rifkin tidak tahu adalah anggapannya bahawa Einstein akan bersetuju dengan ‘cara’ Israel meraih kemerdekaan ternyata salah.

Di dalam surat yang ditulis oleh Einstein kepada Shepard Rifkin. Ahli fizik tersohor dunia itu dengan jelas menyebut bahawa dia menganggap Zionis adalah pengganas yang bakal memberi kesan buruk kepada orang Yahudi pada masa akan datang.

“Apabila bencana yang nyata dan terakhir akan menimpa kita di Palestin, yang pertama bertanggungjawab terhadapnya adalah British dan yang kedua bertanggungjawab terhadapnya adalah organisasi pengganas yang dibina dari barisan kita sendiri.

“Saya tidak rela melihat orang yang dikaitkan dengan mereka yang sesat dan penjenayah,” katanya kepada Shepard Rifkin dalam surat yang bertarikh 10 April 1948.

Gerakan yang diketuai oleh Shepard Rifkin atau kumpulan pengganas Zionis ini telah mendapat sokongan daripada Amerika Syarikat dan sebahagian daripada sokongan kewangan juga datang daripada negara terbabit.

Surat balasan daripada Albert Einstein dikirimkan kepada ketua Zionis U.S., Shepard Rifkin yang mahu dapatkan sokongan daripada Enstein.

Dalam surat, Einstein menyebut Zionis sebagai organisasi pengganas.Surat ini dihantar selepas berlakunya pertumpahan darah di Deir Yassin. pic.twitter.com/ctgMEQR7Qv

— Zamir Mohyedin (@zamirmohyedin) May 15, 2021

Selain daripada mahu mendapatkan sokongan Einstein, surat Shepard Rifkin juga sebenarnya bertujuan untuk membantu organisasinya mengumpulkan wang untuk membeli senjata bagi mengusir orang Arab dan membantu mewujudkan sebuah negara Yahudi.

Untuk rekod, surat satu halaman Einstein dilelong di Sotheby’s pada 21 Jun 2007. Surat itu dibeli oleh Daniel McGowan, pengarah eksekutif Deir Yassin Remembered, dengan harga $ 8,500 ditambah komisen $ 1,700 dan penghantaran $ 175.

Kanak-kanak 12 tahun ini lebih tinggi IQ berbanding Albert Einstein. Klik pautan di bawah untuk membaca.

Kanak-Kanak 12 Tahun Ini Lebih Tinggi IQ Berbanding Albert Einstein

Pernah Tersenarai Di Forbes, Gadis Usia 22 Tahun Ini Mungkin Einstein Alaf Baru

IQ Anak Lelaki 11 Tahun Ini Atasi Einstein, Hawking dan Bill Gates


Pesanan Ikhlas Tentang ‘Hantu’ Dari Bekas Peminat Tegar Muzik Rock

Nota Editor: Pesanan ini kami terima melalui email daripada seorang bekas peminat muzik rock dan heavy metal yang melahirkan pandangan beliau mengenai gelaran isu ‘hantu’ yang dilabelkan oleh seorang penceramah kepada pemuzik rock baru-baru ini.

Kami kongsikan di sini dengan harapan pandangan beliau ini dapat membuka minda anda dan merenung kembali situasi semasa yang menjadi ancaman kepada pemikiran dan akidah umat Islam di negara ini. Bacalah dengan hati yang lapang dan terbuka. Sesungguhnya hidayah itu milik Allah jua dan mudah-mudahan ianya dikurniakan kepada kita semua.

Bukan sehari dua kumpulan-kumpulan muzik rock dan heavy metal bertapak di Malaysia. Bahkan hampir sama dengan usia, yang lahir tahun 1980an ni.

Kemungkinan kumpulan rock dan heavy metal negara ini telah pun mula wujud dan berlatih lebih awal dari ini, tetapi kehadiran mereka tidak begitu zahir dalam masyarakat di Malaysia sehinggalah apabila terdapat platform bahkan penganjuran untuk mengetengahkan kerja seni mereka.

Pada ketika itulah kumpulan muzik rock mula dikomersilkan dan mula mendapat tempat di arus perdana di negara ini, dengan adanya pertandingan Juara Rock pada 1983.

Sebelum itu, hiburan muzik di negara ini berkisar sekitar genre sentimental, blues, R&B, tradisional, dan genre-genre yang lebih ‘tenang’. Mungkin apabila negara pun makin maju, bergerak pantas, sibuk dan serabut makanya
permintaan muzik berevolusi dari tenang kepada serabut.

Saya adalah salah seorang peminat genre ini satu masa dahulu. Tapi hanya sekali-sekala layan kumpulan rockers dan heavy metalers tempatan, kebiasaannya mesti orang putih gitu. Baru ada klas. Metallica, Anthrax, Iron Maiden, Black Sabbath kepada yang lebih ‘lembut’ seperti Led Zeppelin, Pearl Jam, Guns & Roses, Aerosmith, Linkin Park dan lain-lain.

Alasan saya, dengar lagu begitu lebih meng-stimulasi diri, dan bukan melemahkan semangat. Lebih ‘berhantu’! Saya juga minat sungguh dengan muzik hingga bersungguh belajar bermain beberapa instrumen muzik, dari beberapa ahli muzik; kerjaya yang Nyonya Mansor benci sangat, dia lebih suka kalau Sabariah kahwin dengan lawyer atau doktor.

Saya begitu sensitif dan akan melompat bila ada orang mengutuk jenis muzik dan band yang menjadi kegemaran Mak Lampir. Hatta, bila ibu saya sendiri membebel duit saku yang beliau berikan, saya habiskan untuk guna beli kaset band yang saya suka (zaman tak mampu beli CD, dan belum ada mp3). Mujur bila zaman semakin maju ada aplikasi KAZA untuk download lagu-lagu
dari user serata dunia.

Saya akan seribu satu memberi justifikasi bahawa saya hanya dapat berfikiran dan berwawasan dengan muzik-muzik rock dan heavy metal kegemaran saya. Bahkan dalam membuat kerja, assignment juga, lebih pantas dengan adanya muzik yang mengujakan.

Apa-apa pun, saya masih solat 5 waktu, pandai baca Quran dan pandai belajar siap dapat biasiswa dan pergi oversea. Apa ada hal? Suka rock dan heavy metal, bukan penghalang untuk menjadi Muslim yang masih komited dan orang yang berguna. Itulah yang saya rasa.

Sehinggalah apabila saya ditanya oleh seorang teman, “kalau mak bapak ko mati nanti, ko tenangkan fikiran ko dengan lagu ni gak ke?” Sentap. Saya dapat hidu teman saya cuba menegur.

Saya jawab, “tak kot. Cari Yasin ler”. Teman tanya lagi, “Kenapa? Kan waktu biasa-biasa tenangkan fikiran dengan lagu rock dan heavy metal. Kenapa tidak bila ko stress mak atau bapak ko mati, ko tak tenangkan fikiran ko dengan lagu tu?”

Saya rasa macam kena checkmate. Terkedu.

Iya lah, orang jauh dari agama macam mana pun, bila uruskan jenazah, bila pergi kubur dan bila hadir kenduri arwah, mesti jadi ‘soleh’. Terus soleh dari segi pakaian, percakapan, semua-semua lah.

Dengan usaha gigih, sama ada teguran baik dan sindiran tajam rakan-rakan
yang masih terpandu jiwanya, membuatkan saya memadam segala folder artis rock dan heavy metal kegemaran saya, dan mengosongkankan Recycle Bin.

Saya gantikan dengan MP3 Al Quran, dan merasai satu ketenangan yang “genuine”, mungkin seperti apa yang pernah dilalui apabila Cat Stevens menjadi Yusuf Islam.

Awal-awal zaman rock band dan heavy metal band diimport dari Barat dan diperkenalkan di Malaysia, masyarakat Malaysia terutamanya Melayu yang biasa dengan nilai Islam dan ketimuran, akan memanggil pengamal rock dan heavy metal sebagai hantu, dek kerana sinonim dengan rambut panjang mengerbang dan baju seluar koyak-rabak.

Atau mereka dipanggil kutu bila pakcik makcik lalu nampak mereka di tepi longkang ber’jamming’. Bahkan ada juga para ustaz dan pendakwah memberikan label yang keras bagi golongan yang merosakkan akhlak dan aqidah bangsanya.

Hantu, kutu berahak, mambang dan seumpamanya. Dengan harapan orang-orang tua kita ini, gelaran yang buruk sebegitu dapat mengurangkan motivasi diri mereka atau orang lain mengikut jejak langkah begitu.

Apabila baru-baru ini seorang pakar motivasi bernama Lukman Al Hakim telah dihentam beratus-ratus peminat rock band tanah air, apabila dia menyamakan kumpulan rockers dengan hantu. Nak pula, siap ada gambar kumpulan Search.
Memang mengamuk segala peminat kumpulan tersebut. Termasuklah Amy Search yang membuat status terkilan.

Mungkinkah pakar motivasi ini telah ketinggalan zaman? Mungkin dia ingat dirinya berada pada zaman 80an dan 90an, yang mana gelaran hantu atau kutu kepada pengamal muzik rock dan heavy metal adalah biasa.

Sudah masuk alaf baru, mesti lebih murni dan sopan butir perkataan untuk berdakwah – itu nasihat para peminat. Tak boleh keras, garang langsung – itu nasihat para peminat.

Peminat genre rock dan heavy metal yang biasa dengar jeritan, laungan, pekikan, suara rockers kegemaran mereka, serta amplitud dan frekuensi tinggi gitar elektrik, tiba-tiba tidak boleh menerima nasihat yang menyentap.

Dengan berlalunya zaman, pengamal muzik yang lagha tetap beristiqamah dengan gaya dan cara mereka. Namun begitu, masyarakat sekeliling tidak dapat beristiqamah menjadi masyarakat yang cakna dan ‘jaga tepi kain orang’.

Wujud lagikah insan-insan yang sensitif seperti pakar motivasi Lukman Al Hakim tersebut.

Berlalunya masa, semakin berkurangnya sensitiviti dalam masyarakat dan kurangnya rasa ingin memuliakan syiar-syiar agama, makanya perkara lagha dan maksiat juga menjadi hak asasi.

Ya! Hak asasi yang patut dihormati, tidak boleh disanggah dan dicela hatta walau bertentangan dengan nilai agama dan kebudayaan. Tidak boleh ditegur, hatta rosaknya kepada jiwa anak bangsa runtuh seruntuhnya lupa Allah apabila terkinja dengan muzik kegemaran masing-masing.

Tidak boleh ditegah, walau kerosakan yang disebabkan para pengamal, para penganjur dan para penaja konsert haprak ini sangat besar, sehingga terpaksa menggunakan usaha, tenaga dan wang berkoyan-koyan hanya untuk menarik
anak muda kembali pada Islam, berbanding hiburan.

Surah AlAraf, ayat 179:
وََلقَدْ ذَرْأنَا لجََِهَّنَم كِثيًرا مَن الِْجِّن وَالِْإنسِ لَُهْم قلُوُبٌ لا يَفْقَُهوَن بَها وََلُهْم أعَُْيٌن لا يبْصُِروَن بَها وََلُهْم آذَاٌن لا يَْسَمُعوَن بَها أوَُٰلئِكَ كالَْْأنَعامِ بَْل هْم أضََُّل أوَُٰلئِكَ هُم الْغَافِلوَُن

Dan sesungguhnya Kami jadikan untuk neraka jahanam banyak dari jin dan manusia yang mempunyai hati (tetapi) tidak mahu memahami dengannya (ayat-ayat Allah), dan yang mempunyai mata (tetapi) tidak mahu melihat dengannya dan yang mempunyai telinga (tetapi) tidak mahu mendengar dengannya (ajaran dan nasihat); mereka itu seperti binatang ternak, bahkan mereka lebih sesat lagi; mereka itulah orang-orang yang lalai.

Jangan kata Allah tak layak panggil kita “binatang ternak” pula. Bila acapkali dinasihati dengan lembut dan berhikmah, tapi memilih untuk sesat dan lalai, seperti yang disebut ayat Al Quran ini.

LIKE dan FOLLOW Vocket di Facebook serta Instagram


Surat Isaac Newton Yang Meramalkan Kiamat Dengan Menggunakan Ilmu Matematik

Sebuah ramalan mengenai akhir zaman datang daripada seorang ahli matematik dan fizik abad ke-16 Isaac Newton. Dikenali sebagai seorang saintis yang mendedikasikan kehidupannya untuk disiplin ilmu fizik dan matematik. Selain itu, Newton juga dikatakan berminat dengan alam ghaib dan ramalan berasaskan Bible tentang kiamat.

Memetik IFL Science, terdapat beberapa spekulasi peribadi mengenai Newton berkenaan kiamat. Ramalan ini dibuatnya berdasarkan pemahamannya sebagai seorang Protestan Bible serta pengiraan menggunakan ilmu matematik.

Dalam salah satu surat yang dijumpai dan ditulis sendiri oleh Newton, difahamkan bahawa dia meramalkan bahawa kiamat akan berlaku pada tahun 2060.

Melalui formula Newton dan mengikut pengiraan beliau, kiamat akan berlaku 1,260 tahun selepas Empayar Rom terbentuk, yang diasaskan pada 800.

Newton juga percaya akhir zaman itu akan datang dengan perang di antara “Gog dan Magog” atau apa yang dikenali oleh umat Islam dunia sebagai “Yajuj dan Majuj”. Bagaimanapun, melalui suratnya, dia tidak menyatakan bahawa tahun 2060 itu sebagai kiamat, tetapi lebih kepada penghujung era.

“Newton yakin bahawa Kristus akan kembali ke bumi sekitar tarikh ini dan menubuhkan Kerajaan keamanan dunia. Babylon (Gereja Trinity yang korup) juga akan runtuh dan Injil yang sebenar akan diumumkan secara terbuka,” tulis Stephen D. Snobelen, kini profesor sejarah, sains dan teknologi di University of King’s College di Halifax.

Newton juga menggariskan dalam suratnya bahawa dia tidak menyukai amalan meramal akhir zaman. Menurutnya, ramalan ini akan menggugat agama apabila ramalan kiamat tidak menjadi kenyataan.

“Saya menyebut ini bukan untuk mengesahkan bila kiamat akan berlaku, tetapi untuk menghentikan tekaan tergesa-gesa orang yang sering meramalkan hari kiamat & dengan itu memburukkan perbuatan suci. Kerana ramalan mereka gagal. Kristus datang sebagai pencuri pada waktu malam dan bukan tugas kita untuk mengetahui masa & musim yang telah Tuhan letakkan dalam dada-Nya sendiri,” tulis Newton dalam surat ramalannya.


Aksi Panas Dikongsi Zul Ariffin Undang Rasa Tidak Senang Netizen

Perkongsian Zul Ariffin di Instagram malam semalam ternyata mendapat reaksi dan kecaman daripada netizen. Video yang dimuat naik merupakan babak daripada drama lakonan terbarunya, Perempuan Itu.

Adegan yang mencuri tumpuan netizen itu dilakonkan bersama pelakon wanita baharu, Siti Hariesa. Netizen lantas memberi komen bahawa adegan yang dikongsikan oleh Zul Ariffin itu tersangat ‘berani’ dan terlalu kebaratan.

A post shared by zul_ariffin (@zul_ariffin)

Begitu juga ada yang bersetuju adegan tersebut boleh dikategorikan sebagai soft porn dan boleh memberikan kesan negatif kepada penonton terutamanya yang masih muda remaja.

Menjengah ke ruangan komen, majoritinya tidak menyangka babak seperti ini lulus untuk dikongsikan kepada umum dan mengapa pengarah sanggup mengarahkan pelakon melakonkan aksi sebegitu. “Gelinya. Masa berlakon dua-dua tak rasa apa-apa ke? Tiada rasa bersalah?” antara komen netizen.

Sehingga kini perkongsian oleh Zul Ariffin itu telah mendapat lebih 1.4 juta tontonan dan lebih 25,000 komen, sesuatu yang jarang berlaku untuk satu perkongsian di Instagram.

Tinggal dua minggu sahaja lagi kita akan mula berpuasa dan drama Perempuan Itu akan ditayangkan pada bulan Ramadan ini. Adakah ini salah satu gimik murahan daripada pihak penerbit? Kita nantikan kenyataan daripada mereka.

Ini merupakan guideline berkenaan apa yang dilarang untuk dipaparkan di stesen TV di Malaysia. Baca lagi pada pautan di bawah.

Adegan, Dialog Dan Perkataan Yang Dilarang Dipaparkan Di Stesen Televisyen Malaysia

Sering Bangga Tayang Kehidupan Mewah, Polis Sita Aset Milik ‘Influencer’ Ini Bernilai RM18.7 juta

Geran, Filem yang ‘Gagal’ Di Malaysia Tetapi Dipandang Tinggi Oleh Mat Salleh


‘Surat Lin Dan’ Untuk Lee Chong Wei Ini Pasti Buat Anda Terharu

Ketika detik kamu mencampakkan raket ke lantai dan melompat tinggi dengan kegembiraan dan senyuman selepas mengalahkan saya, di sudut hati saya, saya berasa sangat gembira.

Kita berdua sudah kenal satu sama lain selama 16 tahun. Lama dahulu ketika pemain hebat seperti Taufik Hidayat dan Peter Gade masih bermain, kita masih mentah dan tidak dikenali. Tiada siapa yang kisah ketika kita bermain. Saya menang dalam perlawanan pertama kita, dan pertarungan ini berlanjutan selama 16 tahun bersama kamu.

Kita berdua mengalami kekalahan dan kemenangan bersama dan saya sangat berbangga kerana saya lebih bernasib baik untuk menang lebih banyak daripada kamu ketika di pertandingan besar. Kemudiannya, saya tahu yang saya tidak boleh lagi menilai kamu dari berapa kali kamu menang atau kalah, kamu adalah pemain yang memegang tanggungjawab yang sangat besar dan kita berdua terpaksa mengharunginya dengan usaha dan semangat.

Ribuan terima kasih kerana disebabkan kamu, kita diiktiraf seperti juara yang lain sebagai pesaing yang hebat, ‘Lee-Lin’ rivalry. Kita seperti Cristiano Ronaldo dan Lionel Messi di mana persaingan kita ini tiada kesudahannya.

Kamu adalah orang yang bertanggungjawab membentuk siapa saya sekarang ini. Saya telah menang kejuaraan besar di dalam sukan ini dan sebab utama saya tidak berputus asa dan menjadi malas adalah kerana kamu sentiasa menekan dan menolak saya. Setiap kejohanan pastinya lebih mudah jika tiada kamu kerana setiap kali berdepan kamu, saya perlu berusaha lebih keras bila biasanya saya tidak perlu berbuat demikian.

Boleh dikatakan dalam setiap pertemuan kita hanya dipisahkan oleh jaring dan setiap pertemuan pastinya mewakili usaha dan keazaman. Setiap kali saya melangkah ke depan, kamu tidak pernah kebelakang, tetapi sentiasa mengikut rapat di belakang. Jika kamu berlatih, saya berlatih. Jika kamu tidak putus asa, saya juga begitu.

Selepas melalui proses ini berulang kali, kita kini sudah berusia dan ramai pemain muda mula bertanding di kejohanan besar. Kadangkala kita bertanya khabar berbincang berkenaan setiap pemain muda tentang bagaimana persaingan ketika ini yang semakin sengit, tidak sewaktu dahulu di mana hanya ada kita berdua sahaja. Jujurnya, walaupun hanya ada kita berdua dan ianya agak sunyi, tetapi saya seronok kerana hanya kamu yang berjaya mengeluarkan yang terbaik dari dalam diri saya.

Tanpa disedari, kita kini di Olimpik Rio untuk kejohanan Olimpik kali keempat. di suku akhir, saya berdepan Srikanth Kidambi dari India dan ianya bukan permainan yang mudah dan saya berusaha keras untuk menang kerana saya sudah berjanji untuk bertemu kamu, musuh ketat saya.

Di pertemuan kali ke 37 kita ini, saya kalah dan saya tidak kecewa. Kamu adalah musuh ketat saya paling hebat dan saya sudah bersedia andai kalah kepada kamu. Momen ketika saya memeluk kamu, saya merasakan setiap apa yang terjadi sejak 16 tahun lalu adalah umpama mimpi.

Saya akan bawa pulang jersi kamu ini dan tunjukkan kepada anak saya di masa akan datang; inilah Lee Chong Wei, musuh ketat paling hebat ayah dan juga sahabat baik ayah.

Saya tidak menyesal mengenali kamu dan bersaing dengan kamu selama ini. Terima kasih Lee Chong Wei!

Nota: Surat ini hanyalah rekaan seorang peminat yang membayangkan jika Lin Dan menulis surat kepada Chong Wei.


Surat Neil Armstrong Tahun 1983 Tular, Nafi Masuk Islam Dan Dengar Azan Di Bulan

Selama membesar di Malaysia, kita dihidangkan dengan pelbagai cerita dongeng. Buat generasi yang lahir tahun 90-an dan berada di zaman antara ada internet dan tiada internet, cerita-cerita mistik sudah sebati mengekori kita selama kita membesar. Dari kisah anak derhaka yang disumpah menjadi ikan pari sehinggalah kisah sejadah di masjid yang duduk diantara dua sujud.

Terbaharu, kisah Neil Armstrong – manusia pertama menjejakkan kaki ke bulan – masuk Islam selepas mendengar azan di Bulan juga pernah menghangatkan zaman remaja anak-anak 90-an. Namun kebenaran kisah ini rupanya sudah dijawab lama oleh tuan badan sendiri iaitu Amstrong dalam satu surat kepada Wahiduddin Khan, Presiden Islamic Centre yang bertapak di Delhi.

Dalam surat tersebut, Armstrong memberitahu Wahiduddin bahawa gosip yang menyatakan bahawa beliau menganut agama Islam selepas mendengar azan di Bulan dan Cairo, Egypt adalah tidak benar sama sekali. Armstrong menyatakan bahawa isu itu hanyalah gosip kosong yang cuba dimainkan oleh media yang tidak bertanggungjawab di beberapa negara termasuk Malaysia dan Indonesia.

Ramai yang suka cerita penglipur lara yang tidak tahu dari mana sumbernya. pic.twitter.com/0gMGGAo5co

— Dr MAZA official (@realDrMAZA) January 27, 2022

“Laporan saya masuk Islam, selepas mendengar suara Adzan di bulan, dan kemudian di Kaherah (saya tidak pernah ke Mesir) semuanya tidak benar.

“Beberapa majalah dan akhbar di Malaysia, Indonesia dan tempat lain telah menerbitkan laporan ini tanpa pengesahan. Saya memohon maaf atas sebarang kesulitan yang mungkin disebabkan oleh kewartawanan yang tidak bertanggungjawab ini,” kata Armstrong dalam satu surat pendek kepada Wahiduddin.

Untuk rekod, Armstrong adalah warganegara Amerika Syarikat dan orang pertama yang berjaya menjejakkan kaki di Bulan. Beliau juga seorang jurutera ruang angkasa, juruterbang tentera laut, juruterbang ujian dan pensyarah universiti. Mulanya bekerja dengan Tentera Laut Amerika Syarikat, beliau berkhidmat dalam Perang Korea. Selepas perang, beliau menjadi juruterbang ujian Suruhanjaya Penasihat Aeronautik Negara.

Dakwaan matahari akan terbit sebelah barat adalah palsu, lapora NASA. Untuk bacaan lanjut, klik pautan di bawah.

Dakwaan Matahari Akan Terbit Dari Sebelah Barat Adalah Palsu, Lapor NASA

‘Rover’ Bersejarah NASA Di Marikh Dikawal Oleh Saintis Ini Di Rumahnya Sahaja

NASA Buka Kerja Kosong Dengan Gaji Minimum RM200,000 Dan Berikut Adalah Syarat-Syaratnya


Surat Permohonan Kerja Steve Jobs Tahun 1973 Terjual Pada Harga RM684,000

Nampaknya apa sahaja barangan yang mempunyai kaitan atau nama Steve Jobs mempunyai nilai yang ‘gila’ ketika ini. Pada tahun 1973, Steve Jobs pernah membuat permohonan kerja di sebuah syarikat dan surat permohonan ini entah bagaimana disimpan rapi sehingga kini.

Surat ini dijual dalam satu acara lelongan oleh syarikat lelongan RR dan pada mulanya dijangka dijual pada harga hanya USD50,000. Tetapi, dalam acara lelongan sebenar, ianya terjual pada harga USD174,757 (RM684,000+-) lebih 3 kali ganda harga ianya dijangka terjual.

Permohonan kerja ini dibuat selepas beliau drop out daripada Reed College pada tahun 1992 dan menurut naib presiden RR Auction, Booby Livingston berkata individu yang membida surat kerja Steve Jobs ini adalah entrepreneur yang menjadikan Steve Jobs sebagai idola mereka.

“Dokumen ini adalah sesuatu yang sangat menarik tentang perjalanan hidup Steve Jobs. Sewaktu ini beliau tidak mempunyai apa-apa tetapi ketika ini, beliau adalah salah seorang insan yang paling hebat pernah muncul di abad ini,” kata Livingston.

Antara barangan lelongan lain yang mempunyai kaitan dengan Steve Jobs yang turut terjual adalah buku manual Mac OS X yang mempunyai tandatangan Steve Jobs (USD41,806) dan newspaper clipping dengan tandatangan Steve Jobs (USD26,950).

Itulah nilai untuk barangan Steve Jobs ketika ini. Tiada maklumat tentang siapa pembeli untuk barangan ini ketika ini namun, yang pasti mereka sangat sanjungi jasa Steve Jobs kepada Apple dan dunia teknologi.


Surat Permohonan Maaf Saya Kepada Firefly

Saya kongsikan semula keralatan Saya dalam perkongsian cerita mengenai Firefly (link removed). Dengan rasa rendah diri, berikut adalah surat permohonan maaf saya.

Firefly sebenarnya adalah sebuah syarikat penerbangan yang terbaik. Saya adalah pengguna tetap Firefly atas urusan kerjaya saya di beberapa buah negeri.

Dengan rasa rendah diri dan penuh hormat, saya ingin memohon maaf kepada pihak yang terlibat.


Surat Seorang Guru Besar Menyentuh Hati Ibu, Anak Dan Seluruh Dunia

Dalam tradisi mengejar kecemerlangan persekolahan, kita seringkali memikirkan berapa banyak 'A' untuk dicapai, dan berusaha bersungguh-sungguh mencapainya. Ada yang berjaya mendapat semua A, tetapi ada yang tidak.

Pengalaman yang didapati daripada fokus, kerja keras dan pengorbanan juga adalah sesuatu yang perlu diraikan, walaupun tanpa semua A.

Seorang guru besar, Rachel Tomlinson dari Barrowford Primary School, Nelson, Lancashire menyedari hakikat ini. Beliau juga menyedari kehidupan bukanlah setakat hanya tentang keputusan peperiksaan.

Disertakan keputusan peperiksaan akhir KS2 anda. Kami amat berbangga kerana anda telah menunjukkan komitmen yang tinggi dan telah berusaha bersungguh-sungguh untuk menghadapi peperiksaan.

Walau bagaimanapun, kami juga tahu peperiksaan ini tidak selalu menggambarkan diri anda yang istimewa dan unik. Mereka yang menyedia dan menanda kertas peperiksaan ini tidak kenal anda – seperti mana guru-guru anda, saya, lebih-lebih lagi seperti mana keluarga anda mengenali anda.

Mereka tidak tahu anda pandai bertutur dalam dua bahasa. Mereka tidak tahu anda pandai bermain instrumen muzik atau menari atau melukis.

Mereka tidak tahu anda selalu bersedia membantu kawan-kawan yang memerlukan atau senyuman anda dapat menceriakan hari-hari yang membosankan. Mereka tidak tahu anda menulis sajak dan lagu, atau suka bersukan, atau selalu memikirkan masa depan, atau kadang-kala membantu ibu bapa menjaga adik-adik selepas persekolahan.

Mereka tidak tahu anda telah travel ke tempat-tempat yang menakjubkan atau anda petah bercerita atau anda benar-benar suka menghabiskan masa bersama-sama ahli keluarga atau kawan-kawan.

Mereka tidak tahu anda seorang yang boleh dipercayai, baik hati dan prihatin, dan anda mencuba, setiap hari, untuk menjadi yang terbaik… Markah anda akan memberitahu anda sesuatu, tetapi ia tidak dapat menceritakan segala-galanya.

Jadi nikmatilah keputusan anda, dan berbanggalah, tetapi ingat, ada banyak cara anda boleh jadi pandai.

Surat ini diberikan kepada semua pelajar tahun akhir sekolah Barrowford. Alison Owen, ibu Charlie, seorang pelajar di Barrowford tersentuh apabila membacanya, lantas berkongsi foto surat ini di Facebook sebelum ianya tersebar luas.

"Oh, apa yang telah saya buat? Harapnya sekolah tak marah dengan saya," kata Allison apabila dia tiba di sekolah pada keesokan harinya dan melihat suasana sibuk dengan kru penggambaran TV dan media.

Mujurlah, ia adalah sesuatu yang baik, dan tidak berapa lama kemudian, Rachel Tomlinson, guru besar sekolah itu dijemput menyertai wawancara BBC Breakfast dan Good Morning Britain di ITV. Anaknya pula, Charlie, ditemubual oleh rancangan berita tempatan.

Barrowford, sebuah sekolah awam dengan 324 orang pelajar telah diberi penilaian "baik" semasa pemeriksaan Ofsted pada tahun 2012. Nazir sekolah memuji kakitangan sekolah ini kerana menyediakan "persekitaran yang mesra untuk membina keyakinan pelajar dan menyokong kanak-kanak untuk menyesuaikan diri dengan suasana persekolahan".

BACA: Budak Lelaki Ini Tidak Mampu Beli Buku, Minta Surat Sampah Untuk Dibaca

LIKE dan FOLLOW Vocket di Facebook serta Instagram


Surat Steve Jobs Tolak Permintaan Untuk Autograf Dilelong Pada Harga RM2.1 Juta

Sebahagian produk Apple telah disimpan bagi memelihara sejarah dan cerita disebalik terbinanya jenama besar Apple, manakala sebahagian lagi telah dilelong untuk dijadikan koleksi peribadi bagi mereka yang mampu.

Melalui laporan Hype Beast, RR Auction telah mengambil inisiatif dengan melelong beberapa barangan peribadi milik Steve Jobs. Antara koleksi peribadi terbaharu yang dilelong adalah surat yang ditulis oleh Steve Jobs menggunakan mesin taip.

Surat yang ditaip oleh Steve Jobs baru-baru ini muncul di khalayak umum buat pertama kalinya. Pada kertas 8.5” x 11”, surat itu mempunyai kepala surat dengan logo Apple Computer Inc. yang bertarikh pada 11 Mei 1983. Surat itu dialamatkan kepada L.N. Varon dari Imperial Beach, California.

Kandungan surat itu adalah Jobs menjawab permintaan untuk temu duga oleh Varon. Dia menulis, “Saya berbesar hati kerana anda menulis, tetapi saya takut saya tidak dapat menandatangani autograf.”

Surat itu telah didokumentasikan dengan baik bahawa Jobs sering menolak permintaan orang ramai untuk mendapatkan tandatangan beliau. Bagaimanapun, apa yang menarik adalah, di dalam isi surat, Jobs menolak permintaan untuk mendapatkan tandatangan beliau, namun dia tetap menandatangani surat itu dengan tandatangannya yang tersendiri.

Melalui surat ini, ia dapat dilihat bagaimana personaliti seorang pengasas Apple dalam melayani pengikutnya. Ia memberi gambaran bahawa Jobs seolah tidak mahukan kemasyuran.

Memorabilia itu kini telah dijual pada harga $478,939 USD atau bersamaan RM 2.1 juta.

Ramalan Steve Jobs pada tahun 1990 akhirnya jadi kenyataan pada hari ini. Rujuk pautan di bawah untuk membaca.

Ramalan Steve Jobs Pada Tahun 1990 Akhirnya Jadi Kenyataan Pada Hari Ini

Jam Tangan Milik Steve Jobs Ini Terjual Pada Harga RM178 Ribu

Lelaki Ini Kongsikan 3 Fasa Hidup Steve Jobs Yang Boleh Dijadikan Pengajaran Buat Para Usahawan


Surat Terbuka Buat Adik Adi Putra

Nota Editor: Nukilan ini ditulis oleh Muhammad Musoddiq Jaafar, pembaca The Malaysian Insider. Nukilan ini berguna bukan sahaja untuk adik Adi Putra tetapi buat seluruh warga Malaysia khususnya. Kami mendoakan adik Adi Putra sentiasa fokus untuk mencapai potensi maksima dan mampu mengubah dunia.

Assalamualaikum Adi Putra, saya harap Adi Putra dalam keadaan sihat sejahtera. Terlebih dulu izinkan saya memanggil Adi Putra sebagai Adi. Saya sebenarnya salah sorang peminat Adi. Namun bukanlah meminati Adi kerana pintar matematik dalam usia yang muda, tetapi saya lebih meminati potensi Adi kepada dunia akademik dan masa depan. Saya percaya potensi yang dimiliki Adi, Adi mampu mengubah dunia.

Adi pernah beberapa kali merungut yang Adi tidak dihargai. Bagi saya, untuk rungutan kes genius yang tidak bertauliah, Adi tak perlu terlalu bimbang. Kerana ramai genius dan inovator yang mengubah dunia juga tidak menghabiskan pelajaran formal, tetapi mereka tersenarai antara individu yang mengubah dunia. Adi sebenarnya perlu fikir lagi jauh. Adi dikurniakan bakat yang hanya beratus orang saja menerimanya dalam 100 tahun.

Saya sentiasa berdoa agar Adi tidak jadi seperti anak angkat Prof Diraja Ungku Aziz yang genius dan pernah menggemparkan negara satu masa dahulu. Tetapi sejarah hidupnya berubah apabila meningkat dewasa. Saya juga berdoa agar sekiranya Adi jadi orang ternama dan penting, Adi masih merendah diri seperti Adi yang rakyat Malaysia kenal.

Sewaktu Adi popular dulu dan bakal mengikuti pelajaran ke Unisel, ibu saya berkata:”Adi sepatutnya dilayan seperti kanak-kanak yang lain, biarkan Adi untuk berjumpa kawan-kawan, bermain, dan berbagai lagi kenangan yang sepatutnya dialami kanak-kanan yang sedang membesar.”

Tidak sangka rupanya kata-kata ibu saya terbukti kebenarannya apabila Adi mengatakan yang “Adi agak sedih sebab Adi hilang zaman kanak-kanak” di akhbar MStar.

Tetapi Adi mengambil langkah positif daripada peristiwa itu dan menyatakan semua itu berbaloi kerana membantu keluarga. Ya, saya amat mengagumi perihal itu. Sejak kecil juga saya selalu berangan-angan untuk membantu ibu saya supaya ibu saya tidak perlu bekerja lagi untuk menyara kami.

Jika Adi selusuri sejarah Bill Gates, Pak Sako, Mark Zuckerberg, Colonel Sanders, Einstein. Mereka juga tidak diiktiraf secara formal kerana drop out dan ditidakkan peluang pada awalnya. Namun persamaan antara mereka dalam menempa nama dalam dunia ini adalah mereka tidak berputus asa. Saya yakin, Adi boleh menjadi seperti mereka sekiranya tidak berputus asa. Kata kuncinya, ‘jangan berputus asa’.

Namun Adi, mintak maaf kerana saya terpaksa jujur dengan Adi. Formula matematik Adi hanya berlegar-berlegar pada penemuan matematik beratus-ratus tahun lalu. Adi menyediakan formula/algoritma alternatif. Ada beberapa algoritma Adi dipermudahkan dan sesuai untuk perisian matematik yang lebih pantas. Tetapi terdapat juga algoritma Adi yang memerlukan pemboleh ubah yang lebih daripada algoritma konvensional dan tidak berapa sesuai untuk semua kes dan situasi. Saya puji yang Adi benar-benar memahami rumus matematik tersebut dan kerana itulah Adi mampu mencipta jalan penyelesaian alternatif yang lebih mudah. Namun pada peringkat global dan masalah matematik tinggi, tiada orang memandangnya.

Bagi orang yang berkemahiran dalam bidang matematik seperti Adi, Adi sepatutnya pergi lagi jauh dan mendalam dari apa yang Adi lakukan sekarang ini. Adi sepatutnya belajar dan dilatih untuk memajukan matematik tinggi seperti quantum mechanics, mathematical method for physics/engineering. Hasilnya Adi akan mampu menyelesaikan masalah matematik yang rumit untuk fizik gunaan seperti astronomi, astrofizik, fizik zarah dan radiasi, aeronautik, dan lain-lain lagi.

Hasil penemuan tersebut boleh diaplikasikan di dalam engineering dan seterusnya bakal mengubah dunia. Adi juga boleh membangunkan rumus yang penting dalam string theory, rumus untuk theory of everything, dan berbagai lagi yang akan memberi impak tinggi dan merapatkan jurang pengetahuan. Kesemua ahli sains terkemuka termasuk Stephen Hawking sendiri sedang berusaha sedaya upaya untuk mendalami rumus tersebut.

Ramai saintis hendak mengetahui rahsia alam. Mereka mahu mengetahui apa yang terjadi kepada permulaan masa, mereka mahu mengetahui bolehkah wormhole yang membolehkan manusia merentasi ruang dan masa dibina? Sekarang ini, saintis berjaya memerhati bagaimana memori terbina di otak. Malah yang terbaru, saintis berjaya menjumpai cara memadamkan memori yang terbina di otak.

Tahun lepas saintis berjaya menghasilkan jantung tikus tiruan yang berdegup dengan sendiri dengan menggunakan stem sel. MIT hampir membina komputer optik yang 100 kali lagi laju daripada komputer berasaskan elektron yang ada di pasaran. Malah saintis sedang berusaha untuk mencipta Komputer Kuantum yang bakal merevolusikan industri komputer. Banyak lagi sebenarnya penemuan yang merapatkan pengetahuan, teknologi, dan kesihatan ditemui dan sedang dikaji. Saya percaya yang Adi boleh memberi impak yang besar dalam masyarakat dan dunia. Adi mampu mengubah dunia. Adi mampu merevolusikan dunia.

Saya dengar daripada sumber yang dipercayai, Permata dan beberapa pelatih IMO juga memberi perhatian untuk menggilap bakat Adi. Tetapi mereka tidak dapat meneruskan dan Adi lebih tahu sebabnya, malah Adi juga lebih tertumpu untuk memenuhi jemputan pengajaran dan sebagainya. Saya tidak mahu salahkan sesiapa, cuma saya agak terkilan ramai anak genius Malaysia yang jadi membazir. Rasanya Nur Amalina Che Bakri saja yang betul-betul tersusun dan bakal mengubah dunia jika penyelidikannya berjaya.

Tetapi tidak apa, Adi baru 16. Adi ada banyak masa untuk sesuatu yang boleh mengubah dunia. Sekiranya Adi masih berlegar legar dengan penemuan beratus-ratus tahun lalu, saya bimbang Adi adalah prodigy matematik yang tidak dapat menyerlah untuk mengubah dunia. Umur 21, Newton berjaya mencipta kalkulus hasil inspirasi kerja ahli matematik yang terdahulu dan berjaya menjelaskan fenomena komet Haley. Hasil daripada itu juga Newton berjaya menerangkan hukum graviti dan menjelaskan kenapa bulan tidak jatuh ke bumi seperti epal yang jatuh ke atas kepalanya. Hasil tersebut merevolusi fizik moden dan impaknya, revolusi industri di Eropah berlaku.

Adi boleh ambil iktibar dengan kisah si genius daripada kecil lagi yang bernama Elon Musk. Pada umur 12 tahun, dia menjual video game yang dipanggil blaster dengan harga AS$500 pada 1983. Dia bersama-sama dengan yang lain membangunkan syarikat ZIP2 pada umur 24 dan menjualnya dengan harga AS$22 juta pada usia 28 tahun. Dia juga mengasaskan PayPal yang diguna pakai hampir seluruh warga Internet sekarang ini. Dia juga mengasaskan syarikat yang merealisasikan masa depan seperti Tesla Motors, Hyperloops, Solar City dan SpaceX. Dia adalah genius yang mengubah dunia. Hasil kereta masa depan yang diilhamkan olehnya iaitu kereta berkuasa elektrik dan boleh memandu sendiri menyebabkan syarikat gergasi kereta yang lain berlumba-lumba untuk menghasilkan kereta konsep sama. Menjelang 2020, semua syarikat gergasi menjangkakan kereta yang boleh memandu sendiri akan dipasarkan.

Insya-Allah, saya doakan satu hari nanti Adi bakal sebaris dengan nama-nama hebat seperti Michio Kaku, Lawrence Krauss, Neil Degrasse Tyson, Richard Feynman, De Broglie, Einstein, Elon Musk, Bill Gates, Mark Zukerberg dan ahli sains dan inovator terkenal. Masih tidak terlambat untuk Adi Putra mengikuti pelajaran secara formal dan berjaya seperti orang lain. Jika ibu bapanya yang membaca tulisan ini, saya mohon untuk letakkan Adi ke dalam perancangan yang lebih besar untuk mengubah dunia. Duit boleh datang kemudian.

BACA: Elon Musk Bernilai Lebih 11 Billion Dollar. Ini 10 Peraturan Untuk Sukses Gaya Beliau

BACA Lagi: Startup Hyperloop Adalah Projek Fantasi Mereka Yang Bergelar Billionaire Dan Bakal Jadi Kenyataan

LIKE dan FOLLOW Vocket di Facebook serta Instagram


Surat Terbuka Daripada Saya, Seorang Pensyarah Buat IbuBapa Para Graduan

Jika hari ini anak kita baru sahaja bergelar graduan, tahniah saya ucapkan. Ini pandangan daripada saya, guru yang pernah mengajar mereka di dewan kuliah hingga bergelar graduan.

1. Zaman ini jangan terus berharap anak kita dapat kerja lepas habis belajar. Graduan tanpa kerja itu dah makin biasa, mintak mereka jangan putus asa dan kekalkan usaha.

Universiti Awam sahaja ada 21 buah dan Universiti Swasta ada 24. Zaman saya dulu ada 9 sahaja universiti awam sahaja.

2. Jika mereka ingin berniaga, jangan halang mereka. Beri mereka sokongan walau kita nak mereka kerja gomen sebenarnya. Maklumlah darah Melayu mengalir di dada.

Ramai yang berniaga online kaya raya, takkan makcik tak kenal Sajat yang buat bedak “Jangan Mengata”?

3. Jika mereka nak keluar dari bidang pengajian, jangan benci mereka. Ramai yang berjaya berbeza dengan bidang pengajian dulu kala. Belajar itu untuk ilmu bukan pekerjaan semata-mata.

4. Anak-anak hari ini dah terbeban dengan PTPTN, kita kena ingat sebab kita tak menabung dan asik layan Astora lah, anak kita kena berhutang belajar. Jangan minta yang bukan-bukan, mungkin abang mereka boleh bagi tapi mereka tidak lagi.

5. Jangan merungut nak besarkan dapur, anak ini tertekan dan akan buat pinjaman peribadi balas jasa ibubapa. Sekarang mungkin mereka tak rasa apa-apa. Bila nak beli rumah pertama, baru mereka rasa bahangnya.

Nak bersungut, kita ibubapa mereka. Jauh disudut hati mereka terguris juga sebenarnya .

6. Janganlah mintak mereka beli kereta dulu. Jika mereka kata nak beli Honda atau Toyota, nasihatkan mereka tahan nafsu dulu.

Jika mereka beli juga, kita dah tentu bangga, semua jiran bercerita pasal anak kita. Apakah itu yang kita dambakan dari jiran tetangga? Kesan paling utama, mereka akan kurang beri ‘sumbangan’ untuk kita. Duit semua habis untuk selenggara kereta.

Jangan rasa malu anak kita naik Honda roda dua, dia baru habis belajar dan belum berjaya.

7. Jangan bandingkan mereka dengan abang, kakak, jiran, anak sedara yang lepas graduan DULU dapat kerja. Mereka hidup sebelum zaman GST, 1MDB, Permata Hati dan ada ancaman LGBT.

Zaman itu bajet negara belum cecah RM280 Billion lagi.

8. Bila anak sebut nak beli rumah pertama, sokonglah mereka. Jangan herdik dan kata “ish… Muda-muda lagi buat apa beli rumah, bukan tahu nak kerja di mana”, “Kau tu pompuan, nanti biar laki kau yang belikan. Cuci kaki lah dia nanti” sindiran begini sangat tajam, mohon jangan lakukan.

Beri sokongan yang tak berbelah bagi wahai ibubapa, mereka ini anak yang ada wawasan sebenarnya. Zaman mereka berada dalam dewan kuliah telah berakhir, jika dulu mereka boleh tanyakan pensyarah. Sekarang kami serahkan kembali kepada ibubapa.

Jika ada yang kata pengajian di IPTA itu tidak penting, 84% golongan kaya yang tersenarai di Forbes itu adalah graduan universiti.

Tanggungjawab kami telah selesai, didiklah mereka kembali tentang hidup, kasih sayang dan kejayaan. Ingat pesan ini, anak yang berjaya itu bukan mewah hidupnya tetapi doanya buat kita bertimpa-timpa.

Azizul Azli Ahmad PhD
Pensyarah Kanan Universiti Awam
Bakal Jadi Abah Graduan

Baca lagi: 22 Tip Menulis Dan Menghantar Resume Melalui Email Serta Sewaktu Hadir Temuduga


Surat Terbuka Dr. A Kepada Pemuda Negara

Nota Editor: Ini adalah pendapat peribadi Dr. A, bukan The Vocket. Maka, artikel ini tidak berkaitan dengan The Vocket dan tidak mewakili pendapat The Vocket. Penulisan ini juga tidak disunting untuk mengelakkan sebarang percanggahan maklumat kecuali dinyatakan jika berbuat demikian. Harap maklum.

Salam 1 Malaysia buat semua pemuda Malaysia.

Ya, kamu! Tidak kira kamu itu Melayu, Cina atau India. Kamu Dusun, Murut atau Iban. Kamu lelaki atau wanita. Kamu agama apa sekalipun. Tulisan ini aku tujukan buat aku sendiri pertama-tamanya dan buat kamu.

Saudara saudari yang aku hormati, aku pasti keadaan negara kita sekarang membuat kau sedih dan kecewa. Negara kita dewasa ini penuh dengan tipu daya dan putar belit. Justeru, jiwa kita marak dengan api kemarahan. Marah dengan segala lakonan, fitnah memfitnah, tikam belakang, pengkhianatan dan kata nista.

Mengapa pemimpin ini begini dan mengapa beliau berbuat begitu?
Mengapa tidak dilakukan begitu dan begini?
Mengapa mereka harus masih memerintah?
Mengapa dikeluarkan kenyataan sebegitu yang tidak mencerminkan kematangan?
Mengapa masih bercakaran antara kita hanya kerana bangsa dan handphone?
Mengapa harga barang, minyak dan segalanya naik?
Mengapa dan mengapa?

Mengapa kita tidak melakukan apa daya kita untuk perbaiki keadaan warga dan negara ini?
Mengapa tidak kita selidiki suatu berita yang tidak kita pasti dan kemudian kita sebarkan?
Mengapa kita mudah terpengaruh dengan kenyataan orang tertentu membuta tuli?
Mengapa kita mudah bermain sentimen ke’bangsa’an dan ke’agama’an?
Mengapa tidak kita perkukuh pembacaan dan pengetahuan kita?
Mengapa kita tidak perhatikan sejarah negara kita dan dunia keseluruhannya?

Maka untuk itu, ingin sekali dengan kasihnya aku mengajak kamu merenung akan tiga hal ini:

1. Kepimpinan itu bermula dari kita.
2. Sejarah tidak harus tinggal sejarah.
3. Kesatuan adalah kunci kemenangan.

Lihatlah, bagaimana kepimpinan itu bukan perkara mudah. Kepimpinan adalah amanah yang berat bagi manusia yang sedar tanggungjawab yang dipikul di pundaknya. Tetapi, harus kau sedar kepimpinan itu bukan pada pemerintah negara yang menang pilihanraya sahaja.

Pemimpin itu kita. Kepimpinan itu milik kita.

Kitalah pemimpin diri, keluarga dan generasi kita. Kitalah pencorak negara. Pemimpin sekarang pasti berlalu masa dan waktu kegemilangan atau kesuramannya, dan kelak kitalah juga bakal menjadi pemimpin yang menggantikan mereka. Samada untuk negara, parti politik, negeri, parlimen, syarikat, bahkan ketua kampung.

Bila sekarang kita mengatakan pemimpin negara tidak adil, maka kita sendiri harus mengambil iktibar dan berusaha menjadi adil. Adil dalam memberi dan menerima pandangan. Adil dalam menghakimi sesiapa jua bahkan yang kita anggap musuh. Juga adil dalam menerima kekurangan dan kelemahan diri sendiri dan orang lain.

Jika kita kecewa dengan rendahnya nilai ketelusan hingga berleluasanya rasuah dan luputnya billion ringgit dari simpanan negara, maka kita sendiri harus telus dalam segala tindak tanduk kita. Jika kita sedih dengan lemahnya sistem pendidikan dan pentadbiran negara kita, kitalah yang seharusnya berusaha mempersiapkan diri kita dengan segala pengetahuan dan skill pengurusan kita. Secara mudahnya, mulakan pembaharuan negara kita dengan KITA.

“Keadilan takkan tertegak di muka bumi, selagi ia tidak tertegak dalam diri sendiri.”
“Be the change you wish to see in the world” -Mahatma Gandhi
Jangan hanya kita mahukan perubahan tapi kita sendiri tidak menjadi ajen perubahan.

Sedarlah di hadapan kita sekarang sejarah sedang tercipta. Sejarah yang telah dan bakal merubah Malaysia, tanah air tercinta. Dua dekad ini penuh dengan bermacam peristiwa duka dan pahit.

Reformasi
MH17
PRU13
1MDB
TPPA
GHB
Nilai RM susut
Isu di Lowyat…

Tapi, yakinlah bahawa negara kita masih punya harapan. Masih punya nadi. Harapan dan nadi negara adalah kita para pemuda. Tapi perubahan baru tidak akan direalisasikan jika kita hanya menjadi penonton dan tukang sorak. Perubahan akan terjadi dengan syarat kita tidak lupa apa yang berlaku sekarang, belajar darinya dan berusaha memperbaiki kesilapan lama. Supaya pisang tidak berbuah dua kali. Sungguh, sejarah lampau punya satu mutiara hikmah. Sejarah itu sebenarnya mematangkan.

Malah terbukti, sejarah pasti berulang! Samada yang gemilang atau sebaliknya. Lihatlah peristiwa kegawatan ekonomi yang berlaku pada 1997, atau peristiwa 13 Mei, bagaimana situasi yang hampir sama berlaku sekarang dan mungkin bakal berlaku lagi. Maka kitalah yang memastikan sejarah pahit tidak berulang lagi. Untuk generasi kita dan generasi masa hadapan yang kembali akan melihat sejarah yang kita cipta.

Justeru, lengkapkanlah diri kita dengan ilmu pengetahuan terutamanya sejarah. Belajarlah dari pengalaman ini. Ambil peduli. Ambil tahu. Cari dari pelbagai sumber. Kaji, analisa dan sampaikanlah. Kajilah gerakan politik dunia, berjinaklah dengan sistem perundangan dan ekonomi dan belajarlah mengenali dan berkomunikasi dengan masyarakat. Gunakan segala teknologi yang sekarang dihujung jari untuk mencari kebenaran, dan suka aku ingatkan.. usahlah persiakan teknologi ini dengan menyebarkan propaganda dan berita palsu.

Kenanglah kembali zaman kecil kita. Pernahkah kita melihat pada warna kulit dan agama untuk berkenal-kenalan? Bukankah anak-anak kecil itu colour-blind? Jadi mengapa status bangsa (dan agama) harus menjadi pemisah kita bila kita dewasa? Mengapa kita harus membiarkan kita semua dipisahkan dengan definisi cetek dan sempit ini? Bukankah kita ini berpijak pada tanah yang sama dan melihat langit yang sama? Bukankah kita ini sama-sama manusia yang punyai hak, maruah dan kehormatan? Masing-masing juga punya kelebihan dan peranan. Maka mengapa perlu kita membezakan antara kita?

Lantas sekarang aku ingin menyeru… Marilah saling berkenalan, bekerjasama, saling memahami dan bersatu.

Carilah titik-titik persamaan dan tutuplah ruang perbezaan. Marilah kita bersepakat pada perkara yang boleh disepakati, walau kita berbeza pandangan pada perkara lainnya. Dan hormatilah pandangan sesama kita. Hentikanlah kata-kata yang membina tembok pemisah seperti ‘pendatang’ yang menambahkan jurang permusuhan dan kebencian. Sebuah rumah tidak akan kuat dan teguh jika batu binaannya rapuh. Maka, jadilah antara batu bata yang terbaik dan perkuatkanlah dengan simen dan plaster persahabatan yang padu.

Kerana aku yakin dengan masa depan yang cemerlang, aku ingin kamu juga punya harapan yang sama. Kerana kuasa pemuda ini luar biasa. Sejarah membuktikan bahawa pemuda adalah pemacu perubahan. Kebanyakan revolusi di dunia dipelopori dan didokong oleh pemuda, seperti Revolusi Perancis, kebangkitan pemuda Czechoslovakia menentang tentera Soviet, Arab Spring dan banyak lagi. Maka ingin aku menyeru kita semua para pemuda, bangkitlah dan ciptalah sejarah! Jadilah yang terbaik dalam apa saja yang kau lakukan. It’s either you make history or you become history!

Dari aku yang juga pemuda,
Dr A
29 Julai 2015

LIKE dan FOLLOW Vocket di Facebook serta Instagram


Surat Terbuka Untuk Dato Aliff Dan 4 Sebab Saya Tidak Bersetuju Dengan Beliau

Saya agak terkesan dengan kata-kata ini,

“Malah sekarang ini ramai pekerja yang terpaksa berniaga part time dan wujudnya lebih ramai peniaga kecil-kecilan dari pembeli, kalau lebih ramai peniaga dari pembeli, macam mana nak berniaga, siapa yang akan membeli?” – Dato’ Aliff Syukri (5.14 petang, 9hb September 2016)

Asasnya ialah Dato Aliff tidak memberi data yang betul. Malah, ia bersifat pendapat peribadi yang bagi saya sekadar merungut dan meluahkan perasaan sahaja.

Populasi penduduk Malaysia sekarang ialah 31.2 juta orang. Dan dianggarkan akan berjumlah 31.6 juta orang pada berakhir tahun ini.

Peniaga online yang sudah mendaftar perniagaan dengan SSM ialah seramai 31,000 usahawan pada Mac 2016 lalu (Utusan Malaysia 28/3/2016).

Statistik dari SSM memaklumkan yang sebanyak 6,285,895 syarikat telah didaftarkan sehingga Disember 2015. Manakala sepanjang tahun ini (sehingga September 2016) sebanyak 257,454 syarikat telah didaftarkan. Link: SSM.com.my.

Mengikut nisbah, 6,543,349: 31,200,000 = 1 perniagaan : 5 orang. Jumlah peniaga masih tidak melebihi jumlah orang. Malah, ia masih dalam nisbah yang baik.

Berikut merupakan data yang boleh kita dapati di laman web sahaja. Google, dan buatlah pencarian dengan sebaiknya.

Menariknya apa yang dikatakan oleh Dato’ Aliff, tetap boleh diambil sebagai perkara yang besar untuk difikirkan oleh para peniaga. Asasnya ialah kita perlu memikirkan produk yang sepatutnya membantu manusia menjalankan kehidupan seharian.

Jika satu masa lalu, kita sukar untuk membeli kenderaan kerana mahal. Maka kerajaan menyediakan pengangkutan awam yang perlu dibayar. Ia satu contoh perniagaan yang membantu manusia.

Sama juga dengan membuka kedai bakeri untuk membantu masyarakat di bandar mencari kek-kek dan kuih muih untuk dihidang kepada para tetamu. Restoran untuk mereka yang sibuk tidak sempat memasak di rumah, ubat dan makanan tambahan untuk mereka yang sering sakit serta memerlukan vitamin bagi memenuhi kehendak dan keperluan kehidupan sekarang.

Bina produk untuk memudahkan orang. Buat produk untuk ‘masuk’ dalam rutin manusia. Bagaimana satu masa lalu Ovaltine yang didirikan pada tahun 1904 memenuhi setiap isi rumah untuk membantu para ibu menyediakan minuman buat anak-anak yang akan ke sekolah.

Menggunakan 3 elemen penting, malt, susu dan telur sebagai bahan asas di dalam minuman tersebut menyebabkan ia memberi keyakinan buat para suri rumah untuk memberikan minuman tersebut kepada seluruh ahli keluarga pada setiap pagi. Malah, sesiapa yang masih ingat, rasa Ovaltine sangat sedap dan manis.

Pada tahun 1934, Nestle mengeluarkan minuman yang menghampiri Ovaltine, Milo. Kemudian, berlakulah lambakan persaingan antara dua gergasi ini. Milo memenanginya dengan mudah walaupun Ovaltine masih lagi dijual di pasaraya urban dalam negara hingga ke hari ini.

Boleh dikatakan Milo terdapat di semua pasaraya besar, semua pasar, semua kedai runcit dan semua channel kedai 24 jam. Hari ini, serbuk minuman ini ada di hampir semua rumah yang ada di dunia.

Kedai tetap banyak menjualnya. Manusia tetap ramai memilikinya.

Sebagai taikun, saya fikir Dato’ Aliff risau tentang ekonomi negara. Bukan kepada peniaga. Bagi saya, saya suka ada ramai peniaga yang saling membantu keperluan antara satu sama lain.

Kedai A jual susu. Kedai B jual madu. Jika mahu membeli susu, pemilik kedai B juga akan ke kedai A untuk membeli susu. Pekedai juga manusia yang akan membeli antara satu sama lain. Jadi, urusan jual beli masih berlaku walau semua umat manusia berniaga antara satu sama lain.

Saya masih ingat video tentang Muhammad Al-Fateh. Di dalam video ini, diceritakan bagaimana hebatnya tentera Muhammad Al-Fateh dalam menjaga kejujuran dan ‘brotherhood’.

Apabila Al-Fateh dan tenteranya memenangi beberapa peperangan hingga berjaya menakluki Constatinople, maka Al-Fateh berlakon menjadi orang biasa. Berpakaian biasa dan pergi ke tapak orang berjual beli.

“Aku mahu membeli keju, susu dan madu, bolehkah kau menjualnya?”

Lalu tuan kedai itu menjawab, “Ya, aku ada keju, susu dan madu. Cuma aku akan menjual keju kepada kau, untuk susu dan madu, kau beli dengan kedai kawan aku di sebelah sana,”

Lalu Al-Fateh membeli keju dari kedai tersebut. Dan melangkah keluar menuju ke kedai yang diberitahu sebelum ini lalu bertanya,

“Wahai tuan kedai, aku mahu membeli susu dan madu, bolehkah kau menjualnya?”

Tuan kedai itu menjawab, “ya aku menjual susu dan madu, cuma aku akan menjual susu sahaja kepada kau, untuk madu, kau beli dengan kedai kawan aku di sana.”

Begitulah seterusnya. Dan disebabkan ‘brotherhood’ inilah tentera Muhammad Al-Fateh menjadi antara tentera terkuat pernah ada di dalam sejarah tamadun manusia.

Hari ini, kita mungkin sukar atau tidak boleh jadi seperti itu. Namun kawan, kita boleh meuar-uarkan bisnes kawan, bantu membeli, bantu juga menjual.

Ada banyak perniagaan yang dilakukan tanpa pemasaran yang betul. Channel yang silap. Malah ada produk yang sudah di pasaran tidak dipasarkan dengan baik. Maka kerugian berganda bagi pengusaha.

Masyarakat mahu produk yang berkualiti dan membantu meringankan beban seharian bekerja. Jadi, berniagalah dengan produk dan perkhidmatan yang betul. Semoga ia beri manfaat kepada semua.

Buat Dato’ Aliff yang baik, sudah sampai masa elak-elakkan diri dari memberi penajaan dalam bentuk hiburan yang melalaikan. Sudah sampai masa kita berganding bahu memanusiakan manusia dengan beri semangat dalam bentuk usaha niaga, kongsi ilmu dengan serius, menulis buku dan menggunakan hiburan itu sebagai medan untuk menyebarkan kebaikan seluas-luasnya.

Sama-sama kita bina empayar. Sama-sama kita bantu rakan-rakan kita. Biar ramai berniaga, biar semua berniaga kalau boleh. Yang penting ekonomi kita akan masyhur dan negara kita punya asset, pemimpin dan masyarakat pula punya adab dan akhlak yang baik-baik.

Berniaga adalah keperluan. Membeli pula adalah kehendak. Maka, dua-dua ini akan saling bersatu walau yang membeli itu juga adalah peniaga.


Aksi Panggang Daging Babi Di Ekzos Sebabkan Kerosakan RM329,000 Pada Lamborghini Ini

Setiap orang pasti ada style memanggang daging yang tersendiri dan unik. Maka tidak hairan kerana ada juga antara mereka yang tidak kisah atau tidak berasa jijik memanggang daging menggunakan ekzos kereta sport mewah milik mereka.

Memetik laporan Oddity Central, seorang lelaki di China secara tiba-tiba menjadi terkenal setelah tular satu video di media sosial menunjukkan aksi ekstrem dia bersama rakan-rakannya yang melakukan aktiviti memanggang barbeku daging babi menggunakan api ekzos pada kereta Lamborghini miliknya.

Difahamkan lelaki berkenaan sudah berpakat dengan rakan-rakannya untuk melakukan cubaan aksi ekstrem tersebut di sebuah garaj bawah tanah di Changsa, di wilayah Hunan.

Enjin kereta dihidupkan lalu lelaki terbabit menekan pedal minyak sekuat hati tanpa menggerakkan keretanya. Ekzos mengeluarkan api dan sementara itu salah seorang rakannya mengambil beberapa kepingan daging babi lalu memanggangnya pada api ekzos kereta tersebut.

Aksi ekstrem ini telah mengundang padah apabila tangki air kereta tersebut meletup sehingga mengeluarkan kepulan asap tebal berwarna putih. Difahamkan, tekanan pedal minyak yang melampau tanpa menggerakkan kereta telah menyebabkan radiator meletup dan kebocoran cecair penyejuk atau coolant pada bahagian bawah kereta tersebut.

Susulan itu, lelaki berkenaan serta rakan-rakannya bergegas berlari meninggalkan lokasi kejadian dan menunggu sehingga kereta tersebut berhenti mengeluarkan asap.

Akibat perbuatan itu, lelaki berkenaan terpaksa menanggung kos kerugian sekitar $80,000 (RM329,808) untuk membaiki kerosakan yang berlaku pada keretanya. Meskipun kereta telah rosak, pemilik Lamborghini berkenaan masih boleh lagi tersenyum ketawa semasa dia bersama-sama rakannya menolak kereta tersebut ke trak tunda.

Aksi ekstrem tersebut sempat dirakam lalu dimuat naik ke media sosial. Video tersebut tular sehingga mencetuskan kemarahan dalam kalangan netizen. Rata-rata netizen mengutuk sikap kurang akal seperti yang dipamerkan oleh kumpulan lelaki tersebut yang langsung tidak mahu menghargai pembelian kereta mewah Lamborghini tersebut.

Pada pamer kebolehan memasak di YouTube, Ahli Mafia Itali ditahan polis. Klik pautan di bawah untuk membacanya.

Padah Pamer Kebolehan Memasak Di YouTube, Ahli Mafia Itali Ditahan Polis

Che Nom Izinkan Orang Ramai Guna Resipi Dan Gambar Masakan Untuk Berniaga

Hanya Rakam Menggunakan Telefon, ‘Channel’ YouTube Masakan Wanita Ini Kini Dibayar Google


Surat Terbuka Seorang Wanita Buat Semua Pemegang Ijazah Di Luar Sana. Ia Buat Kami Berfikir

Ijazah dan ilmu sepatutnya membuat kita lebih kuat dan terbuka.

Penulisan wanita ini bagus untuk difikirkan bersama.

Surat terbuka kepada sarjana muda Malaysia – Nadilla Jamil

Saya tersepit dalam dilema: perlu menangis atau ketawa apabila saya diberitahu ada segelintir pelajar di England tidak mahu menghadiri ceramah tentang Palestin dan sejarah negara itu minggu lepas kerana bagi mereka, menghadiri untuk belajar tentang kezaliman terhadap yang tidak bersalah itu akan memberi impak negatif apabila mereka ingin memohon pekerjaan nanti.

Oleh kerana saya benar-benar memandang serius tentang keadaan intelektual negara saya, saya mahu percaya, bahawa saya berhak untuk menulis surat ini kerana saya mengandaikan segelintir pelajar yang bermentaliti begitu sebaya dengan kamu.

Jadi, jika ada antara kamu yang terbaca surat terbuka ini, saya ingin bermula dengan bertanya:
Apakah definisi “kejayaan” bagi kamu?

Cuba takrifkan semula maksud “kejayaan” jika kamu juga berpendapat bahawa kejayaan bagi seorang sarjana muda ialah apabila kamu mendapat kerja dalam bilik yang berhawa dingin dengan gaji besar setiap hujung bulan.

Kenapa saya berharap kamu takrifkan semula?

Kerana saya rasa terganggu apabila saya berfikir tentang berapa ramai lagi orang yang berpelajaran yang egosentrik yang hanya fikir tentang dirinya, dirinya dan dirinya.

Kerana saya malu apabila saya berfikir tentang betapa mudahnya orang yang berpelajaran lembik jiwanya apabila berhadapan dengan pangkat dan nama.

Kerana saya marah apabila saya berfikir tentang betapa senangnya orang yang berpelajaran terikut-ikut dengan norma dan institusi mati.

Kerana saya rasa sengsara apabila saya berfikir tentang mulut orang yang berpelajaran yang meleleh air liurnya apabila dalam diam atau terang memuji si Mammon.

Kerana saya malu apabila saya terfikir betapa ramai lagi selera orang yang berpelajaran dipuaskan dengan penderitaan orang lain.

Kerana saya rasa sakit apabila saya berfikir tentang berapa ramai lagi orang yang berpelajaran yang akan meneruskan kitaran:

Jika kamu berpelajaran, sama ada kamu menganggap diri kamu bijak atau tidak, bagai mana sekalipun, jangan memilih untuk berada atas pagar. Jangan memilih untuk tidak ambil tahu. Jangan memilih untuk bersikap acuh tidak acuh.

Berada di universiti ialah masa dan peluang yang terbaik untuk kamu melatih diri sendiri untuk memiliki hidup yang bukan hanya didekasikan untuk makan, tidur dan membuang air.

Jangan hanya wujud di muka bumi ini. Kamu perlu hidup. Kamu perlu hidup dengan mula mainkan peranan-peranan kamu.

Menurut Jean Piaget: “Matlamat pendidikan itu sepatutnya melahirkan insan yang mampu memulakan sesuatu yang baru, bukan sekadar mengulang apa yang telah dilakukan oleh generasi sebelumnya; pendidikan sepatutnya melahirkan insan yang kreatif, berdaya cipta, yang boleh menjadi kritikal dan tidak mudah menerima apa saja yang ditawarkan kepadanya”.

Tidak kiralah apa yang kamu sedang belajar sekarang.

Jika kamu dilatih untuk menjadi seorang guru, pastikan kamu tidak sekadar mengajar dan memakai baju kurung sutera baru setiap hari – latih diri kamu untuk menjadi seorang pendidik yang menyedarkan anak-anak didik kamu dari kantuk yang panjang.

Jika kamu seorang pelajar jurusan undang-undang, pastikan kamu tidak menjadi seorang lagi Karpal Singh – latih diri kamu untuk buat sesuatu yang lebih hebat dari dia.

Jika kamu akan menjadi seorang jurutera – latih diri kamu untuk membaca sejarah.

Jika diri kamu akan menjadi seorang doktor – latih diri kamu untuk mempunyai masa untuk kehidupan lain selain di hospital.

Jika kamu akan menamatkan sarjana muda pengajian Islam, latih diri kamu untuk bergaul dengan mereka yang berada di luar lingkaran sosial kamu; dengan mereka yang hanya memakai kopiah sekali setahun, dengan mereka yang belum lagi berhijab atau bertudung labuh, dengan mereka yang mempunyai kepercayaan yang berbeza.

Jadi jangan tukar nilai diri kamu dengan wang.

Jangan takut dengan ketakutan kamu. Ketakutan kamu tidak berfungsi untuk menakutkan kamu.

Ia berfungsi untuk memberitahu kamu bahawa ada sesuatu yang berbaloi yang perlu dilakukan.

Pendidikan itu ialah satu kelegaan. Satu jalan untuk maruah diri.

Hormat diri kamu dengan tidak memijak hak-hak orang lain.

Hormat diri kamu dengan tidak mengangguk kepada apa-apa saja pun.

Kadang kala dalam hidup, kita perlu belajar geleng.

Hormat diri kamu dengan menghormati ilmu yang kamu ada.

Hormat diri kamu dengan menegakkan kebenaran.

Jika kamu berpelajaran namun tidak merasakan diri kamu seorang yang bijak, ketahuilah bahawa di mana kamu sekarang ialah tempat yang terbaik untuk kamu melatih diri kamu.

Kamu sedang dilatih untuk menjadi seorang yang berpelajaran, latih diri kamu sendiri untuk memastikan diri kamu menjadi ahli intelektual yang berfungsi, kerana kita telah mempunyai lambakan yang tidak berfungsi.

Dan pastikan emosi kamu juga komited dalam mencari ilmu.

Jangan ketinggalan dalam setiap diskusi ilmiah, program sebegitu tidak pernah membazir masa.

Laburkan sedikit masa untuk membaca tentang isu-isu serius, tentang Malaysia dan tentang dunia. Tentang kejayaan di barat dan kesengsaraan saudara-saudara kita di Palestin, di Rohingya atau Syria misalnya. Isu-isu tersebut bukan lagi isu agama, tapi isu kemanusia.

Latih diri kamu untuk memberi pendapat yang berbeza dengan pendapat-pendapat tipikal.

Dan jika satu hari nanti kamu memanggil diri kamu seorang pakar, pastikan walaupun hanya pengetahuan umum, apa yang kamu tahu tidak sama dengan apa yang orang-orang kebanyakan tahu.

Dan jika satu hari nanti, sesiapa pun yang kamu pilih untuk jadi, sentiasa ingat bahawa kamu ialah seorang intelektual. Labellah bagai mana pun, seorang cikgu, doktor, jurutera, ahli bahasa, ustaz, wartawan, penari, pekerja sosial, peguam, pomen mahupun ahli politik- menjadi intelektual ialah apa yang kamu perlu jadi untuk hidup.

Kamu perlu cari makan dengan menjadi seorang intelektual semasa melakukan kerja-kerja mengajar, merawat pesakit dan sebagainya.

Meminjam kata-kata Edward Said, “peranan orang yang perpendidikan itu bukan lah untuk sentiasa bersetuju dengan pihak berkuasa, tetapi untuk memahami, menerangkan dan menyoal pihak berkuasa. Sebenarnya, peranan seorang intelektual itu ialah untuk membantu meringankan kesengsaran manusia lain dan tidak meraikan apa yang sudah terang lagi bersuluh tidak perlu diraikan”

Dan menurut dia, tiada apa yang lebih memalukan daripada:

“…habit-habit minda intelektual yang menggalakan lebih ramai lagi orang mengelak daripada sesuatu posisi yang sukar, walaupun dia tahu itu ialah kebenaran, tapi dia membuat keputusan untuk tidak mengambil apa-apa tindakan. Dia tidak mahu untuk nampak terlalu politikal; dia cuak dengan kontroversi, dia perlukan kebenaran dari majikan atau pihak berkuasa kerana dia mahu menjaga reputasi sendiri untuk tampak sebagai seorang yang ‘adil’, ‘objektif’, ‘sederhana’ dan dia berharap akan ada orang yang menjadikan dia sebagai tempat rujukan supaya dia satu hari nanti menjadi ahli komiti yang gemilang, jadi dia memilih untuk tetap dalam ‘arus perdana’; dan satu hari nanti dia berangan untuk mendapat ijazah kepujian, hadiah lumayan dan mungkin berharap untuk menjadi duta”.

Jadi, tekankan pada diri kamu, jangan sesekali menghina ijazah kamu demi sesuap nasi.

Latih diri kamu sekarang. Sediakan diri kamu sekarang.

Sebab tidak lama lagi, kamu akan bergraduasi dengan apa yang Nelson Mandela anggap “alat yang paling berkuasa”: pendidikan.

Ilmu itu akan memberi peluang kepada kamu untuk melakukan perbezaan.

Kamu boleh melakukan perbezaan dan menyumbang sesuatu yang lebih baik kepada masyarakat Malaysia dan masyarakat dunia.

Percayalah, kamu boleh, dan kamu patut dan jika kamu cukup berani untuk mengambil langkah pertama, kamu akan melakukan perbezaan. – 12 Mei, 2014.

Terima kasih Prof Dr Syed Hussein Alatas kerana meninggalkan saya dengan tulisan-tulisan yang membuat saya rasa tertampar khususnya melalui buku Intellectuals in Developing Societies (1977). Al-fatihah.

* Terjemahan dari penulisan asal ‘An open letter to Malaysian undergrads’.

—————————————————
Like page The Vocket di Facebook


Ini Mungkin Surau Tercantik Di Pusat Membeli Belah Di Malaysia. Menakjubkan!

Nota Editor: Gambar-gambar di dalam artikel ini disumbangkan oleh seorang pembaca The Vocket, Rosman Al-Qadri, seorang usahawan di Thebabystore.com.my. Entri ini telah diterbitkan semula di The Vocket dengan kebenaran beliau. Ikuti kisah surau yang cantik ini di bawah.

Menakjubkan! Ini adalah impression pertama yang kami dapat setelah melihat gambar-gambar ini. Lazimnya, surau-surau di pusat membeli belah bersaiz kecil. Walaupun banyak surau di pusat membeli belah semakin elok, masih ada juga yang meletakkan surau di ceruk yang tidak selesa seperti di basement atau rooftop. Ya, ada juga yang bersaiz ok-lah, di lokasi yang sesuai dan dihias cantik, tetapi setakat ini tiada surau di pusat membeli belah yang dapat menandingi surau di bawah.

Ia terletak di tingkat 1, Space U8, Bukit Jelutong,Shah Alam.

Ia mempunyai ruang menunggu yang selesa.

Dengan tempat duduk, untuk anak anda duduk menunggu anda habis solat.

Koridor ini bagai membawa anda ke sebuah spa premium.

Sebenarnya ia membawa anda ke tempat premium merehatkan jiwa, sebuah ruang solat yang selesa.

Sangat tenang dengan tulisan khat menghiasi dinding-dinding koridor.

Dengan bunyi deruan air, sekali lagi anda akan menyangka ini adalah sebuah spa.

Inilah rupanya entrance ke ruangan solat.

Sebelum solat, sudah tentu kita akan mengambil air sembahyang dahulu.

Dengan batu sungai, hiasan ruang wudhuknya pun menepati tema yang ingin dibawa.

Tenang sangat solat dengan bunyi deruan air.

Setiap hujung minggu, ada bazaar/flea market di sini. Di bawah bumbung ;)

Sesuai bawa famili di sini, banyak aktiviti anak-anak.

Dan best bawa keluarga datang tonton wayang, sebab boleh bawa baby. Ramai family tengok wayang di sini.

Ohh dan ini adalah sizzling mee, boleh layan di food court sebelah surau. Slurrppp!

Layan betul. Terasa macam nak pergi Space U8 sekarang.

Semoga lebih banyak kompleks membeli belah ada surau cantik macam ini!


Surcaj 10 Peratus Touch ‘N Go Untuk Tempat Letak Kereta Bakal Dimansuhkan

Berita baik buat para pengguna Touch ’N Go apabila kerajaan sedia untuk memansuhkan surcaj 10 peratus yang dikenakan buat pengguna bagi kemudahan tempat letak kereta.

Tetapi dalam satu laporan yang dikeluarkan oleh Berita Harian, Timbalan Menteri Menteri Perdagangan Dalam Negeri, Koperasi dan Kepenggunaan Chong Chieng Jen berkata proses pemansuhan tersebut akan berlaku secara berperingkat.

Pemansuhan tidak akan berlaku dengan kadar segera disebabkan kontrak berasaskan surcaj sedia ada antara Touch ’N Go dan pengendali tempat letak kereta masih belum berakhir dan hanya akan berlaku apabila kedua-dua pihak memasuki perjanjian baharu yang akan mengenepikan bayaran tambahan itu.

Dalam masa yang sama, Kementerian Perdagangan Dalam Negeri dan Hal Ehwal Pengguna (KPDNHEP) menyatakan bahawa  surcaj 50 sen yang dikenakan kepada pengguna apabila menambah nilai di beberapa outlet tidak diterima oleh Touch ’N Go sebaliknya kepada penyedia perkhidmatan.

Untuk pengetahuan semua, terdapat lebih 11,000 tempat untuk menambah nilai dan lebih 2,000 tempat yang tidak mengenakan caj tambahan 50 sen kepada pengguna.

Caj tambahan 50 sen hanya akan wujud apabila terdapat perbincangan perniagaan di antara tempat yang menawarkan khidmat tambah nilai tersebut.

Sebelum ini tular di media sosial dengan beberapa insiden ketidapuasan hati pengguna selepas Touch ’N Go dilihat seperti mahu mengambil kesempatan ke atas khidmat yang diberikan apabila mengenakan beberapa caj tambahan.

Berikut kami sajikan kepada anda artikel yang berkaitan Touch ‘N Go. Klik pautan di bawah untuk maklumat lanjut.

Tutup Semua Lorong Tambah Nilai Touch ‘n Go, Netizen Tampil Luah Perasaan

Touch ‘n Go PayDirect Kini Tersedia Di Lebih Banyak Lebuh Raya Termasuk LDP

Touch ‘n Go Tawar Pemasangan RFID Secara Percuma Di Sekitar Lembah Klang


Seorang Suri Rumah Berkongsi Apa Yang Keluarga Beliau Lakukan Untuk Tidak Tersepit Dengan Kenaikan Harga Barang

Kenaikan harga barang, GST, dan pelbagai lagi kerunsingan dalam melengkapkan keperluan keluarga adalah satu realiti hari ini. Seorang ibu, yang kini sudah menjadi suri rumah, Dahlia Dahalan, berkongsi apakah yang beliau dan suami lakukan untuk memastikan keperluan keluarga dapat dipenuhi dalam ekonomi sekarang. Semoga anda mendapat manfaat dari tips yang bijaksana ini.

Mari saya kongsikan apa yang saya telah jumpa. Ini pemerhatian saya dan juga dengan muka tak malu bertanya kenapa.

Konklusi saya ialah kita bayar harga barang keperluan lebih mahal dari orang lain. Dulu saya pun macam anda juga. Anak 2 (orang) pun perit setiap bulan. Macam mana nak positif kalau hutang banyak, betul tak?

Dua-dua (suami isteri) kerja tetapi MasyaAllah tak cukup juga. Tapi saya tengok kawan saya bangsa lain relax jer. Yang perempuan dah berkeluarga siap beritahu belanja duit laki jer. Duit gaji dia simpan.

Pujuk punya pujuk dia bagi tau rahsia macam mana boleh cukup. Dia beli barang keperluan yang kering dan tahan lama masa murah sahaja.

Bukan itu sahaja, dia simpan stok 6 bulan. Itu sebabnya dia tak kisah ada masalah kereta ker masalah anak nak sekolah ker masalah barang kena ganti hari ke. Sebab dia boleh hidup dengan tanpa shopping barang dapur 6 bulan.

Kalau sebulan anggaran 400 kiranya dia ada stok RM2400. Tapi itu kalau basic jer. Dia siap boleh jiran beli kalau jiran emergency takder barang lagi.

Dan saudara saudari itu juga yang saya buat. Bila difikirkan Nabi Yusuf pun pernah buat simpan stok untuk masa susah, kan? Kenapa bangsa lain boleh ikut, kita tidak? Cerita Nabi itu pengajaran untuk kita.

Jom kumpul stok barang. Mulakan dengan benda mudah seperti sabun basuh. Kalau penggunaan satu pek sebulan bila murah beli dua. Atau tukar kepada brand yang lebih murah. Tak tahu sesuai atau tidak? Beli jer pek percubaan yang seringgit tu. Mulakan perlahan-lahan.

Kicap untuk masakan beli jer yang murah. Kita tambah bahan-bahan untuk sedapkan bila masak. Kicap untuk makan je beli yang branded.

Buat keputusan bijak bila beli barang. Kumpul stok keperluan kering tu perlahan-lahan jadi budget anda pun tak over.

Itu yang saya buat sampai sekarang. Saya kini tak bekerja jadi surirumah. Anak pun dah 4 (orang). Ini sahaja cara keluarga saya sustain dengan keadaan semasa.

Harga barang naik saya sudah boleh adjust kat groceries. Barang stok sedang saya perbaiki lagi jangka hayatnya. Target saya setahun.

Jom kumpul stok. Bila stok anda dah stabil anda cuma belanja beli barang bila betul-betul murah.

Berhenti merungut. Kita tekan pembekal pula. Harga murah kita ramai-ramai beli. Harga mahal kita boikot.


Suri Rumah Ini Jana Pendapatan 4 Angka Sebulan Hanya Jual Super Ring Di eBay

Snek ringan rakyat Malaysia seperti Super Ring bukan sahaja menjadi kegemaran orang tempatan tetapi juga terkenal di Korea Selatan. Super Ring mencipta fenomena di Korea Selatan kerana Jennie dan Jisoo Blackpink menyukainya.

Apa yang lebih mengejutkan, Super Ring juga rupanya laku dan digilai oleh mereka di Amerika Syarikat. Mesti anda macam tidak percaya, bukan?

Menerusi temubual Mstar, seorang suri rumah iaitu Rabiatul Adilah telah menjalankan perniagaan dalam talian menerusi platform eBay. Beliau telah mendedahkan bahawa keropok Super Ring antara yang mendapat permintaan tinggi daripada rakyat luar negara terutama sekali Amerika Syarikat.

Sedia maklum, snek tersebut yang berharga RM1.60 di Malaysia mampu dijual sehingga mencecah AS$12 (~RM50) di sana. Difahamkan beliau sudah setahun berkecimpung dalam perniagaan di platfrom tersebut dan beliau mula untuk menyertai perniagaan ini selepas melihat rakan-rakannya mampu menjana pendapatan yang lumayan.

Tambahnya lagi, stok Super Ring, ubat nyamuk dan sebagainya yang dijualnya sebenarnya beliau beli di pasaraya dari Mydin, 99 Speedmart dan Shopee untuk dipasarkan.

Selain keropok Super Ring yang laris dijual di eBay, petai, tempe dan ubat nyamuk turut mendapat permintaan tinggi di luar negara. Beliau turut berkongsi pendapatan beliau dan mendakwa mampu menjana RM4,800 sebulan dengan mudah.

Sememangnya keropok Super Ring yang lazat ini menjadi pilihan ramai orang di seluruh dunia. Apa kata baca artikel berkaitan Super Ring pada pautan di bawah ini.

Penangan Jennie Dan Jisoo Blackpink, Super Ring Kini Laris Di Korea

Warga Bangladesh Jana Pendapatan RM100,000 Sebulan Jual Barang Ciplak Di Malaysia

Hanya Jual Ayam Goreng RM1, Peniaga Ini Raih Pendapatan RM15,000 Sebulan


Suri Rumah Ini Jana Pendapatan Sebanyak 5 Angka Sebulan Melalui Penstriman Permainan Video PUBG

Marcapada ini, pelbagai perkara boleh dilakukan untuk menjana pendapatan. Salah satunya melalui kaedah penstriman permainan video yang kini semakin digunakan oleh belia di Malaysia.

Kini, permainan video sudah diiktiraf dunia sebagai salah satu sukan penting dan sudah dipertandingkan sehingga peringkat antarabangsa. Pemenangnya akan membawa pulang sejumlah wang yang besar.

Tetapi kisah seorang suri rumah ini berjaya menjana pendapatan hingga ribuan ringgit dengan hanya bermain permainan video melalui penstriman secara langsung di laman sosial pastinya akan membuatkan ramai orang kagum.

Ini telah dibuktikan oleh Roslinda Embran yang turut dikenali sebagai Miss Rose telah berkecimpung dalam dunia penstriman video dengan pendapatan mencecah sehingga 5 angka.

Beliau memilih cara ini untuk mengisi masa lapang sejak Oktober 2018 setelah dicadangkan oleh adik iparnya untuk bermain sambil menjana pendapatan di Facebook. Beliau memilih permainan video PlayerUnknown’s Battlegrounds atau lebih dikenali sebagai PUBG untuk dimainkan secara strim di Facebook.

Mendapat sokongan sepenuhnya daripada suami, beliau pastinya akan mengutamakan urusan rumah tangganya terlebih dahulu sebelum memulakan aktiviti sampingan bermain PUBG.

Pendapatannya diperoleh melalui penonton yang memberikan ‘bintang’ ketika permainan sedang berlangsung. Purata penstriman video secara langsung selama dua hingga ke tiga jam bagi satu sesi.

Sepanjang pengalaman beliau berkecimpung dalam industri permainan video secara langsung ini, tidak terkecuali dikecam namun ia tidak mematahkan semangatnya untuk berhenti dengan aktiviti yang telah menjadi sebahagian kerjayanya.

Boleh lihat video penuh sesi temu bual oleh Zayan.my bersama Roslinda di sini.

Ketahui 6 cara lain untuk suri rumah menjana pendapatan untuk keluarga. Klik pautan di bawah untuk bacaan lanjut.

6 Cara Suri Rumah Menjana Pendapatan Untuk Keluarga

Permainan PUBG Mobile Akan Dihadkan Waktu Permainan Selama 6 Jam Sahaja Sehari